Ez dago ekainera arte jarduerak berrabiarazteko egutegi ofizialik\nEstatuko Aldizkari Ofizialren publikazio faltsua. Argazkia: Cadena SER\nEz da existitzen jarduerak noiz berrabiaraziko diren adierazten duen dokumentu ofizialik. Beraz, esan dezakegu, Gobernuak ez duela jakitera eman koronabirusak eragindako pandemiarengatik ezarritako alarma egoera bukatzen denetik ekainera arte jarduerak noiz eta nola jarriko diren martxan.\nGure erabiltzaileek mezu honen berri eman digute 600 900 454 zenbakian, EiTBk #Koronabuloak gelditzeko duen ekimeneko WhatsAppean. Euskal Irrati Telebista Maldito Bulo webgunearekin eta VOSTEuskadi Boluntario Digitalen Elkartearekin harremanetan dago koronabirusaren inguruan sortutako albiste faltsuak atzemateko. Horrez gain, Eva Caballerok zuzentzen duen Radio Euskadiko La Mecánica del Caracol dibulgazio-programan parte hartu ohi duen komunitate zientifikoaren laguntza ere badu.\nApirileko hirugarren astean birala egin da WhatsApp bidez jatorri ezberdinak eman zaizkion grafikoa: Eusko Jaurlaritza, Espainiako Gobernua, ministroen kontseilua... Bat ere ez da benetakoa, apirilaren 18an horren egileak Linkedinen azaldu duenez. Sortu den zalapartaren eraginez, eta iturri ofizialak faltsutzea ez leporatzeko, bere iritzi pertsonala hipotesi eran zein den azaldu nahi izan du testu honekin:\nEstatuko Aldizkari Ofizial faltsua\nOhartarazi digute "alarma egoera bukatzen denetik ekainera arte sektore ezberdinen jarduerak zein epetan berrabiaraziko diren jakinarazten duen" dokumentua zabaldu dela sare sozialen eta WhatsApp bidez. Estatuko Aldizkari Ofizialaren kopia manipulatu baten aurrean gaude. Dokumentua apirilaren 11n zabaldu zen , eta testua ez da Aldizkari Ofizialean argitaratu, dokumentu honetako eta dokumentu ofizialeko elementuak ez datoz bat, eta martxoaren 14an alarma egoera dekretatu zeneko Errege Dekretuaren elementu berdinak ditu. Beraz, muntaia bat da.\nGainera, Polizia Nazionalak ere dokumentu faltsu honetaz ohartarazi du bere Twitterreko kontu ofizialean, hauxe adierazita: "Inork ez dezala zure segurtasunarekin eta osasunarekin jokatu. Kontu ofizial ZUZENAK soilik kontsultatu. Ziurtasunez egia dela jakin arte, ez zabaldu".\nDokumentuak SER katearen ur-marka zeraman eta komunikabide honek ezeztatu egin du zabaldu den dokumentu honekin zerikusirik duenik. Horrez gain, komunikatu bat atera du, honakoa esanez: "Irrati honek ez du zerikusirik sare sozialetan eta WhatsApp bidez zabaldu den Estatuko Aldizkari Ofizialean ustez publikatutako jardueren berrabiarazpenaren dokumentuarekin. Gezurra da, dokumentua faltsua da, eta SER kateak ez du halakorik publikatu.\nOinarri gabeko grafikoa\nDokumentuaren buloaz gain, jardueren berrabiarazpenaren datak zehazten dituen grafiko baten irudia ere bidali digute gure erabiltzaileek. Sektore ezberdinak berriro martxan noiz jarriko diren zehazten da grafikoan, baina esan beharra daukagu Gobernuak ez duela ezer ofizial egin, eta oraindik ez duela data zehatzik publikatu.\n'Maldito Bulo'k publikatu duenez, birala egin den grafikoa, enpresa batek 400 pertsonari egindako inkesta baten emaitza da. Enpresa horrek automozio sektoreari buruzko merkatu ikerketak egiten ditu, eta jendeari galdetzen dio noiz uste duten jarduerak berrabiaraziko direla.


Arruti gozotegiko opari gozoa zozkatuko du Aiurrik, Egunean Behin lehiaketako denboraldi berrian - Eskualdea - Aiurri.eus\nEgunean Behin 2022\nArruti gozotegiko opari gozoa zozkatuko du Aiurrik, Egunean Behin lehiaketako denboraldi berrian\nAiurri 2021-09-23 12:33\nAstelehenean, irailak 27, abiatuko da Egunean Behin lehiaketa ezaguna. 11 asteko lehia izango da, eta “Aiurri” taldeko partaideen artean astero Arruti gozotegiko opari gozoa zozkatuko da.\nHauexek dira xehetasunak:\n“Aiurri” taldeko partaideen artean, aste bakoitzeko, Arruti gozotegiko opari gozoa zozkatuko da. Kaxaren irabazlea “Aiurri” taldeko partaideetako bat izango da, ez du zertan irabazlea izan behar. “Onena” ez, baizik eta “parte hartzailea” saritzea erabaki duelako erredakzio batzordeak.\nSaria eskuratu nahi duenak aste osoko partidak jokatu beharko ditu, nahitaez.\nAstelehenero irabazlearen berri emango da. Berez, bi izen aterako dira. Lehenengoak 48 orduko epean erantzuten ez badu, bigarrenak jasoko du oparia.\nIrabazlea Aduna, Amasa-Villabona, Andoain, Asteasu, Larraul, Urnieta eta Zizurkil udalerrietan bizi, ikasi edo lan egiten duena izan daiteke.\nIaz Aiurrik bat egin nahi izan zuen sagardotegien sektorearekin, pandemiak bigarren urtez zuzenean kaltetu baitu. Udaberrian Aspillako otarrak zozkatu ziren, eta oraingoan Arruti gozotegiko opari-kutxa zozkatuko da.\nIrailak 27-Urriak 3 asteko zozketaren irabazleak urriaren 4ko astean jasoko du saria. Prozedura berdina izango da hurrengo 10 asteetan\n'Aiurri' taldean parte hartzeko aukera zabalik dago. Nola parte hartu?\nEgunean Behin APPa deskargatu behar da parte hartu ahal izateko.\n'Aiurri' taldean parte hartzeko ESTEKA hauxe da.\nTaldera batu eta joka ezazu, animo.\nAiurriko taldearen xehetasunak horiexek dira. Baina Codesyntaxek bere aldetik lehiaketa orokorraren informazioa zabaldu du.\nEgunean Behin, lehiaketa orokorraren informazio guztia\nDatorren astelehenean, irailak 27, hasiko da Egunean Behin jokoaren 8. denboraldia: "Asteroko 60.000 lagunen partaidetza, eta telebistako zuzeneko aldibereko 20.000 jokalariena berriz lortzea dugu helburu denboraldi honetan. 8. denboraldia abenduaren 12an amaituko da, eta data horretatik Gabonak bitartean, zuzeneko telebistako final hori egingo da. Uztailean egin zenaren antzekoa izan liteke, baina detaileak hurrengo aste hauetan finduko dira".


Kultura-ekintzak archivos - Atrapa el norte\n+ 34 945 600 710\nEzagutu mahastien lurraldea, ongi jabetu lurraldearen ehunka urteko kulturaz, gozatu bertako gastronomiaz, dastatu bertako ardoak eta bizi lurralde hau bere turismo aktiboko esperientzien bitartez. Arabako Errioxa munduko erreferentzia da ardo-turismoaren inguruan, upategietatik askoz haratago doana; natura da, historia eta tradizioa. Utziko al gaituzu zu harritzen?\n943 71 89 11 /943 79 64 63\nAmildegi batean, sakan eta haitzarte sakonen artean, eta naturaz inguratuta, Arantzazuko Santutegia dago, Euskadiko eraikin erlijioso bisitatuenetako bat. Historia handiko tenplua, fraide frantziskotarren etxea eta, gaur egun ezagutzen dugun bezala, hainbat artistaren asmamenari esker sortua.


Bost izarreko esplotazioa\nTolesdurarik gabeko izara zuriak eta garbiak ohe gainean, usain goxoa, norbere etxean topatzea zaila den txukuntasuna. Halako ezaugarriak dituzte sarri hoteletako gelek, baina zer ezkutatzen da irudi horren atzean? Feminizazioa eta prekarietatea. Hala uste dute Mari Cruz Elkoro (Durango, 1969) ELAko zerbitzu federazioetako idazkari nagusiak eta Sonia San Vicente (Bilbo, 1968) Constant enpresarentzat hoteletako gelak garbitzen dituen langileak.\nBilboko NH eta Barceló hoteletako gela garbitzaileak greba egunak ari dira egiten azaroaren 2tik. Argazkia: ELA.\nHoteletako gelak garbitzen lan egiten duten pisuko zerbitzarien egoera gero eta okerragoa da. Azken urteetan nabarmen egin du gora azpikontratatutako langileen kopuruak. Lehen hotelak berak kontratatutako langileek azpikontratatutako enpresentzat egiten dute lan orain: lan berbera, baldintza okerragoetan. 2,5 euro kobratzen dituzte garbitzen duten logela bakoitzeko eta 800 euroko soldata jasotzen dute hilero, kasurik onenetan, aparteko ordainsariak barne. Trukean, urtean 1.800 ordu lan egiten dituzte.\n“Orain dela gutxi patronalak ateratako txosten baten arabera, laster estatuko hotelen %60 azpikontratatuta egongo da”, azaldu du Mari Cruz Elkorok. Datua kezkatzekoa iruditzen zaio: “Modu horretan enpresek gastuak gutxitzea lortzen dute. Jendearen lan baldintzak ikaragarri okertu dituzte”. Garbitzaileak azpikontratatzea “oso merke” ateratzen zaiela uste du Sonia San Vicentek: “Derrigorrezko gutxieneko soldatatik oso hurbil dagoen ordainsariaren truke pertsona bakar bat jartzen dute bi edo hiru lagunen lana egiten”. Elkorok gaineratu du desegonkortasun handiko kontratuak edukitzen dituztela, “orduka eta eguneko ematen dituzte altak eta bajak eta kasu batzuetan garbitutako logelako ordaintzen dute”.\nAzpikontratatutako enpresek negozio handia sortu dutela ohartarazi du ELAko ordezkariak: “Azken finean, Ostalaritzako Hitzarmena inon ez aplikatzea lortzen dute, izan ere, garbitzaileenaz gain hoteletako beste lanpostu batzuk ere azpikontratatu nahian ari dira, adibidez, jatetxean edo harreran lan egiten duten langileak”. Donostian, esaterako, badaude zerbitzu guztiak azpikontratatuta dituzten hotelak.\nSonia San Vicente, langilea:\n“Langileak lekuz asko aldatzen dituzte beraien arteko sarerik ez sortzeko. Gu leku berean mantendu gintuzten, eta elkartu eta gure eskubideen alde borrokatu ginen. Orain akats horretatik ikasi dute eta ez dut uste gehiago langileen sareak osatzen utziko dutenik”\nOstalaritza Hitzarmena bermatzea ezinbestekoa dela uste du Elkorok, baina horretarako aurre egin behar zaio enpresari eta langileak egoera ahulean daudenez ez da erraza: “Familia monoparentalak, migranteak edo egoera ekonomiko larrian dagoen jendea kontratatzen dute batik bat”.\nBestalde, gaineratu du ez dela ahaztu behar sektore honetan lan egiten duen gehiengoa emakumezkoa dela: “Horrek ere zerikusi zuzena du lanbidearen baldintza txarretan”. Dena den, San Vicentek dio beraien enpresan, esaterako, geroz eta gehiago direla gizonezko migranteak: “Lehen emakumeak baino ez ginen lekuan orain gizonezko migranteak ere badaude, baina langileen ezaugarri komuna da gehienak egoera ahulean egotea”. Baldintzak txarrak izanagatik lana uzteko zailtasunak dituzte beharginek: “Nolabait harrapatu egiten dituzte”.\nLas Kellys, bide urratzaileak\nEgoera salatzeko asmoz, Espainiako Estatuan lan egiten duen Las Kellys elkartea sortu zuten hoteletako hainbat langilek 2014an. “Estatuko sindikatuek ez zituzten aintzat hartu hoteletako garbitzaileen eskari eta aldarriak eta horregatik sortu zen Las Kellys elkartea”, dio Elkorok. Gipuzkoan eta Bizkaian hoteletako langileen gehiengo sindikala dauka ELAk eta hemen beraiek ari dira negoziazioetan. ELAko ordezkariak nabarmendu du Las Kellys elkarteak kontzientziazioan eta ikusgarritasuna lortzen lan ikaragarria egin badu ere, zailtasun handiak dituela bere aldarrikapenak negoziazio mailara eramateko: “Ez dira sindikatu bat, elkarte bat dira eta horrek gauzak asko mugatzen ditu. Bestalde, hemen negoziazio mahaietan egunean hamalau edo hamasei gela garbitzearen inguruan eztabaidatzen ari gara, hor jarri ditugu mugak. Las Kellys elkartea, aldiz, 25 eta 30 gela inguruko ratio minimoak eztabaidatzen ari da. Egoera oso larria da”.\nLangileen baldintzak hobetzeko bideetako bat azpikontratatutako enpresei Ostalaritza Hitzarmena betearaztea da: “Azpikontratatutako langileek hotelak berak kontratatutakoen moduko baldintzak edukiz gero, hotelari garestiago egingo zaio azpikontratatzea langileak berak kontratatzea baino”. Horixe da azpikontratazioaren arrazoi nagusia: gastuak gutxitzea. “Enpresa bat kontratatzen baduzu hoteletako gelak garbitzeko eta honek garbitzaileei miseria bat ordaintzen badie, eta gainera, pertsonako gela mordoa garbitzen badute, gastuak murrizten dituzu”.\nMari Cruz Elkoro, ELA:\n“Azkenean Ostalaritzako Hitzarmena inon ez aplikatzea lortzen dute”\nGutxi batzuek Ostalaritza Hitzarmena aplikatzea lortu dute\nDuela lau urte hasi ziren San Vicente eta bere lankideak sindikatuarekin harremanetan. Hainbat negoziazioren ondoren, aurrerapausoak lortu dituztela dio: “Ostalaritzako Hitzarmena aplikatuko digute eta noizbait enpresak hotela utziko balu, hoteleko langile zuzenak izatera igaroko gara”. Pozik dago lortutakoarekin, halako lorpen bat irudikatzea beraientzat ezinezkoa zatekeen lehen: “Duela lau urtera arte enpresak ez zigun sindikatuetan izena ematen uzten, ezta inori gure lan kontratua erakusten ere, orduan ohartu ginen gure eskubidea zela eta saretu eta sindikatuarekin harremanak egiten hasi ginen”. Hala ere, badaki egoera ez dela berbera langile guztientzat: “Langileak lekuz asko aldatzen dituzte beraien arteko sarerik ez sortzeko. Gu leku berean mantendu gintuzten, eta elkartu eta gure eskubideen alde borrokatu ginen, orain akats horretatik ikasi dute, eta ez dut uste gehiago langileen sareak osatzen utziko dutenik”. Bat dator horretan ELA sindikatua ere: “Constant enpresak langileak zentroz aldatzen ditu lan-harremana finkatu ez dadin. Adibidez, Barceló hotelak 350 gela garbitzeko lau langile zituen kontratu finkoarekin. Greba bezperan Constant enpresak aldi baterako kontratu batzuk mugagabe bihurtu zituen, baina oraindik ere egoera irregularrean daude beste asko”.\nArgazkia: ELA sindikatua.\nDena den, lan baldintzak hobetzea soldata igotzea baino askoz gehiago dela dio San Vicentek: “Gure lana oso gogorra da. Egunean hemezortzi logela inguru garbitzen ditugu eta zama handia jaso behar izaten dugu. Gainera, baditut lankideak 25 edo 30 gela ere garbitzen dituztenak egunean, onartezina da”. Elkorok dio hori dela sindikatuak landu nahi duen hurrengo puntua: langileen osasuna. Mutualitatera joatea edo baja hartzea oso gaizki ikusita dago: “Gainera, lana galtzeko arriskua daukazu”. Azken hilabeteetan lortu dituzten aurrerapenekin pozik dago San Vicente, baina badaki lanean jarraitu beharko dutela: “Ostalaritzako Hitzarmena sinatzea lortu dugu, orain betearaztea falta da”.\nHorren adibide izan zen azaroaren 2an Bilboko NH eta Barceló hoteletako logelak garbitzeaz arduratzen diren langileek hasi zuten greba mugagabea. Bi hoteletako zuzendaritzek beharginen grebarako eskubideari muzin eginez, kanpoko enpresa baten zerbitzua kontratatu zuten grebalariak ordezkatzeko. Onartezina, ELAren ustez: “Langileak defentsarik gabe uzten dituzte eta Lan Zuzendaritzak eta Ikuskaritzak ez dute neurririk hartzen”.\nHoteletako jabeen eta erabiltzaileen kontzientziazioa garrantzitsua dela uste dute. Elkorok dio hotelek ez dutela azpikontratatutako enpresek langileei jartzen dizkieten baldintza txarren arduradun izan nahi: “Esaten digute beraiek ez dutela horretan zerikusirik”. Erakunde publikoei dagokienez kritiko azaldu da ELA: “Eusko Jaurlaritzaren arduradun baten ustez greba kutrea da, MTV-Bilboren irudia zatartu zuelako. Agian, horregatik, Eusko Jaurlaritzak ez du azkar esku hartzen hotel horiek grebalariak ordezkatu eta greba eskubidea urratzen dutenean. Gure agintarientzat sobera dagoena ez da esplotazioa, jendea antolatzea eta protesta kalera eramatea baizik”.\nErabiltzaileei dagokienez aldiz, San Vicentek uste du denetik dagoela: “Las Kellys elkartearen borroka puri-purian egon zen garaian animo mezuak uzten zizkiguten erabiltzaile batzuek, beste batzuei, noski, ez zaie batere inporta”. Baina hotel bat aukeratzerakoan erabiltzaileek kontuan izaten al dituzte langileen baldintzak? Elkorok azaldu du Las Kellys elkarteak proiektu bat zuela esku artean: “Aplikazio bat sortu nahi zuten agerian uzteko zein hotelek betetzen zituzten gutxieneko eskubide ekonomiko, sozial eta moralak eta zeintzuk ez”. Ideia ona iruditzen zaio San Vicenteri, nahiz eta seguru dagoen ez dietela hori egiten utziko. Elkarte espainiarrak dokumental bat ere osatu du: Hotel Explotación: Las Kellys. Georgina Cisquella da egilea eta hoteletako pisuko zerbitzarien errealitatea ikusaraztea eta kontzientziatzea da helburua. Ikusteko irrikan daude Elkoro eta San Vicente. Bitartean, kalean jarraituko dute euren eskubideen alde borrokan.\nKanal hauetan artxibatua: Prekarietatea | Feminismoa | Generoa | Bilbo | Migrazioa | Emakume langileen eskubideak


Saint-Paul-de-Serre - Wikipedia, entziklopedia askea.\nDominique LOURD (2014-2020)\n45° 05′ 18″ N, 0° 38′ 01″ E / 45.0883°N,0.6336°E / 45.0883; 0.6336Koordenatuak: 45° 05′ 18″ N, 0° 38′ 01″ E / 45.0883°N,0.6336°E / 45.0883; 0.6336\nCoursac, Chalagnac, Creyssensac-et-Pissot, Grun-Bordas, Bourrou eta Manzac-sur-Vern\nSaint-Paul-de-Serre (frantsesez eta ofizialki: Saint-Paul-de-Serre) Okzitaniako udalerri bat da. Administratiboki Frantziako Dordoina departamenduan dago, Akitania Berria eskualdean. 2013an 270 biztanle zituen.\n2007an Saint-Paul-de-Serre udalerrian erroldatutako biztanleak 259 ziren. Familiak 113 ziren, horien artean 25 pertsona bakarrekoak ziren (21 bakarrik bizi ziren gizonak eta 4 bakarrik bizi ziren emakumeak), 46 seme-alabarik gabeko familiak ziren, 34 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 133 etxebizitza zeuden, 112 familiaren etxebizitza nagusia ziren, 18 bigarren erresidentzia ziren eta 3 hutsik zeuden. 126 etxeak ziren eta 6 apartamentuak ziren. 112 etxebizitza nagusietatik 96 bere jabearen bizilekua ziren, 14 alokairuan okupaturik zeuden eta 2 doan lagata zeuden; 5 etxek bi gela zituzten, 17 etxek hiru zituzten, 25 etxek lau zituzten eta 64 etxek bost zituzten. 91 etxek euren parking plaza propioa zuten azpian. 45 etxetan ibilgailu bat zegoen eta 60 etxetan bat baino gehiago zituzten.\nSaint-Paul-de-Serre udalerriko biztanleria-piramidea 2009an .\n2007an lan egiteko adina zuten pertsonak 175 ziren, horien artean 130 aktiboak ziren eta 45 inaktiboak ziren. 130 pertsona aktiboetatik 122 lanean zeuden (62 gizon eta 60 emakume) eta 8 langabezian zeuden (2 gizon eta 6 emakume). 45 pertsona inaktiboetatik 12 erretiraturik zeuden, 16 ikasten zeuden eta 17 "bestelako inaktibo" gisa sailkaturik zeuden.\n2009an Saint-Paul-de-Serre udalerrian 107 unitate fiskal zeuden, 249,5 pertsonek osaturik. Pertsona bakoitzeko diru-sarrera fiskalaren mediana urteko 20.538 euro zen.\n2007an zeuden 5 komertzioetatik, 1 ostalaritza eta jatetxe enpresa zen, 2 zerbitzu enpresak ziren, 1 administrazio publikoko enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Saint-Paul-de-Serre udalerrian 19 nekazaritza-ustiategi zeuden, 245 hektarea erabiltzen.\nSaint-Paul-la-Roche (0,7 km)\nChalais (6,6 km)\nSaint-Priest-les-Fougères (7,3 km)\nLa Coquille (7,4 km)\nNanthiat (7,9 km)\nBNF: 15252123n (data)


BIDEBARRIETA KULTURGUNEAK, JA! BILBAO – UMOREZKO LITERATURAREN ETA ARTEAREN NAZIOARTEKO JAIALDIAREKIN LANKIDETZAN, LITERATUR TOPAKETA JASOKO DU ASTEAZKEN HONETAN, URRIAREN 2AN, ANDREI KURKOV IDAZLEAREKIN – Bilbao Kultura\nHome » Berriak » Bilbao Kultura @eu » BIDEBARRIETA KULTURGUNEAK, JA! BILBAO – UMOREZKO LITERATURAREN ETA ARTEAREN NAZIOARTEKO JAIALDIAREKIN LANKIDETZAN, LITERATUR TOPAKETA JASOKO DU ASTEAZKEN HONETAN, URRIAREN 2AN, ANDREI KURKOV IDAZLEAREKIN\nBIDEBARRIETA KULTURGUNEAK, JA! BILBAO – UMOREZKO LITERATURAREN ETA ARTEAREN NAZIOARTEKO JAIALDIAREKIN LANKIDETZAN, LITERATUR TOPAKETA JASOKO DU ASTEAZKEN HONETAN, URRIAREN 2AN, ANDREI KURKOV IDAZLEAREKIN\nEkitaldian, Andrei Kurkovek Guillermo Altares kazetariarekin egingo du berba. 19:30ean hasiko da, eta sarrera librea izango du leku guztiak bete arte. Bat-bateko itzulpen zerbitzua izango du, eta streaming-ez jarraitu ahal izango da www.kulturguneatb.eus webgunearen bitartez\nBilboko Udalaren esku dagoen Bidebarrieta Kulturguneak, Ja! Bilbao – Umorezko Literaturaren eta Artearen Nazioarteko Jaialdiarekin lankidetzan, Andrei Kurkov idazle errusiarrarekin topaketa jasoko du asteazkenean, urriaren 2an. Guillermo Altares kazetariak elkarrizketatuko du. Ingelesez egingo den eta bat-bateko itzulpen zerbitzua izango duen “Txernobiletik Sobiet Batasunaren gainbeherara” ekitaldia Bidebarrietako Liburutegiko ekitaldi aretoan egingo da, 19:30ean, sarrera librearekin, leku guztiak bete arte. Ekitaldia streaming-ez jarraitu ahal izango da www.kulturguneatb.eus webgunean.\nAndrei Kurkovek erregimen sobietarreko heziketa jaso zuen. Bere haurtzaroko lehenengo idazkiak hildako bere hamsterrei eta Lenini egon ziren eskainita. KGBrentzat egin zuen lan –itzultzaile gisa– eta kartzeletako zaindari ere izan zen. Esperientzia horrek guztiak, bere begirada ironikoaren eta umore beltz bereziaren iragazkitik igaro eta gero, mundu sobietarretan eta sobietaren ostekoan aditu bilakatu du Kurkov. Baita Txernobili buruz ere, eta gai horri buruzko hainbat anekdota ditu kontatzeko.\nAndrei Kurkov (Leningrado, 1961) zazpi urte zituela hasi zen idazten, zituen hiru hamsterretatik bi hil zirenean eta bizirik geratu zenari bakardadeari buruzko poema bat eskaini zionean. Garai hartan, bere heziketa sobietarraren ondorioz, Lenini ere eskaintzen zizkion testuak. Japonierazko itzultzaile gisa aritu zen lanean KGBrentzat, eta kartzeletako zaindari ere izan zen Odesan, umeei zuzendutako lehenengo lanak idatzi zituen bertan. Hogei eleberri inguru, umeei zuzendutako hainbat lan eta dokumental ugari egin ditu, eta bere lanak hogeita hamar hizkuntza ingurura itzuli dira. Aditua da sobietaren osteko munduan, eta Ukrainako errealitateari buruz idazten du mundu osoko komunikabideetan. Blackie Booksek 2018an berriro argitaratu duen “Muerte con pingüino” nazioarteko best seller-ak umore beltza eta sobietaren osteko giroa nahasten ditu. Gauza bera gertatzen da argitaletxe horrek duela denbora gutxi argitaratu duen Kurkoven bigarren liburuan, “El jardinero de Ochákov”.\nGuillermo Altaresi dagokionez, El País egunkarian egiten du lan, eta bertan erantzukizuneko hainbat postu bete ditu, Nazioarteko Saileko erredaktore buru, elpais.com-en eta Babelia eta Ideas gehigarrien arduradun gisa. Berriemaile berezia izan da 20 herrialde baino gehiagotan; beste batzuen artean Afganistango eta Irakeko gatazketan aritu izan da. El País egunkarian aritu aurretik, France Presse Agentziak Madrilen duen ordezkaritzan eta jadanik desagertuta dagoen El Sol egunkarian egin zuen lan. “Una lección olvidada: Viajes por la historia de Europa” (Tusquets, 2018) lanaren egilea da, eta Onda Cero kateko ‘La Cultureta’ saioan aritzen da.\nBIDEBARRIETA KULTURGUNEA, xede nagusi liburuaren eta literaturaren garapena eta sustapena dituen Bidebarrietako Liburutegiko gunea da.\n← BILBOKO UDALAK UNAMUNOREN EGUNA OSPATUKO DU ASTELEHEN HONETAN, ALDE ZAHARREAN EGINGO DEN LORE ESKAINTZA TRADIZIONALAREKIN ETA JUAN JOSÉ LANZ IRAKASLE ETA LITERATURA GARAIKIDEAN ADITUAK BIDEBARRIETA KULTURGUNEAN EMANGO DUEN HITZALDIAREKIN\nKATIXA AGIRRE EGILE GASTEIZTARRA IZANGO DA BIDEBARRIETA KULTURGUNEAK ANTOLATZEN DUEN “XXI. MENDEKO EMAKUME IDAZLEAK” PROGRAMAKO GONBIDATUA →


Gobierno Vasco Irekia :: Lehendakaria Euskadin lehiakortasuna hobetzeko hitzarmen bat izenpetzeko ekitaldiaren buru izan da Sartu Irekiara Pasahitza ahaztu zaizu? Berreskuratu hemen Emaila\nLehendakaria Euskadin lehiakortasuna… http://www.irekia.euskadi.net/eu/news/10285 berria\nLehendakaria Euskadin lehiakortasuna hobetzeko hitzarmen bat izenpetzeko ekitaldiaren buru izan da bideoak\nFuente: Irekia - Gobierno Vasco Lehendakaria Euskadin lehiakortasuna hobetzeko hitzarmen bat izenpetzeko ekitaldiaren buru izan da Iturria: Irekia\nEusko Jaurlaritzak, enpresa-erakundeek eta merkataritza-ganbarek elkarren arteko akordioa sinatzeko ekitaldian buru izan da Patxi López, lehendakaria. Akordioak bide emango du euskal ekonomiaren lehiakortasuna hobetzeko. Sinadura-ekitaldiak honako hauek izan dira: Industria, Berrikuntza, Merkataritza eta Turismo sailburua, Bernabé Unda, Confebaskeko presidentea, Miguel Ángel Lujua; Adegiko presidentea, Eduardo Zubiaurre; Arabako enpresaburuak/SEAko presidentea, Pascal Gómez; eta Cebek-eko presidente-ordea Pedro Campo; bai eta Arabako, Bilboko eta Gipuzkoako merkataritza-ganbaren presidenteak ere, Gregorio Rojo; Bilbao, José Ángel Corres eta Pedro Esnaola, hurrenez hurren.Urte honen aurretik, hitzarmen solteak zeuden. Confebask-en eta honen erakunde kideetan, 1996. urtean sinatzen hasi ziren hitzarmenok Eusko Jaurlaritzak onartutako industria-politikarako planak indarrean jartzeko eta garatzeko laguntza ematea zuten helburu. Merkataritza-ganbaren kasuan aldiz enpresen nazioartekotzea sustatzea zen helburu nagusia. Orain, hainbat hilabetetan negoziaketan ibili eta gero, alderdi guztiek konpromisoa hartu dute elkarren arteko akordio bakar baten bitartez. Honela, hitzarmenean azaltzen den bezala, akordioak erakundeen lana eraginkortasunez osatzearen alde egin du, erakundeon ekintzetan bikoiztasunak saihestuz eta argitasuna sustatuz, baliabide publikoen kudeaketa eraginkorra bermatuz.Aurreneko autonomia erkidegoaHitzarmenak helburu nagusia dauka Euskadiko enpresen garapena bultzatzea ekonomia eta enpleguaren hazkundea sustatzeko, akordioa sinatu duten zortzi hitzarmenkideen ahaleginak bateratuz. 2010-2013 Enpresa Lehiakortasuneko Planaren garapena eta honen helburuak lortzeko bide eman nahi da. Hauxe da autonomia erkidego batean gobernu batek, enpresa-erakundeek eta ganbarek honelako hitzarmena izenpetzen duten lehen aldia. Duela ia bi urte onarturiko Enpresa Lehiakortasuneko Plana Jaurlaritzaren apustu ekonomiko handia da, hamar sailetik bederatzi tartean sartuta baitaude zuzenean, 2013. urtera bitarte 11.800 milioi eurotik gora mugituko ditu, eta zenbateko horretatik % 60 enpresetatik aterako da. Lehentasunezko lau ardatz ditu: ekonomia irekia, ekonomia berritzailea, teknologikoki aurreratua eta ekintzailea, ekonomia iraunkorra eta finantzaketarekin eta lankidetzarekin loturiko ardatz horizontal bat.Gaurkoan sinatutako akordioa 2012ko urtarrilaren 1etik ditu ondorioak eta urte osoan zehar izango da indarrean baina beste urtebete bat luza daiteke. Jarduteko esparru zehatzak eta eskura jarritako baliabideak zehaztu dira, helburu jakinekin. Gainera, hitzarmenaren betetzearen ebaluaketa-prozesua euskal klusterrekin arrakastaz egiten denaren parekoa izango da. Erakundeek honako arlo hauetan lagunduko dute:- Merkataritza: Euskal merkataritza sendotu eta garatu. - Turismoa: Euskal Herriko turismo-arloa garatzea, ekonomia-jardueraren iturria denez eta gure erkidegora pertsonak erakatzen dituen aldetik.- Nazioartekotzea: Euskal enpresak atzerrira irekitzeko bultzada proaktiboagoak izan daitezen eta enpresen arteko lankidetza bultzatzeko, nazioarteko merkatuek, sortuberriek batez ere, eskaintzen dituzten hazteko eta garatzeko aukerak aprobetxatuz. - Enpresak sortzea: Ekintzailetza bultzatzea eta erraztea enpresa-ekimen berriak sustatuz eta enpresak sortzeko prozesuak hobetuz, errazagoak eta azkarragoak izan daitezen. Hori guztia Euskadiko enpresa-oinarria handitzeko asmoz. Gainera, kanpoan Euskal Herriaren irudi erakargarria proiektatzea baliagarria izango da bai turistak erakartzeko bai eta inbertsioak eta talentua erakartzeko ere. - Enpresak sendotzea: Egungo enpresa-sarea sendotzea euskal enpresek egiteke daukaten bidea gainditzeko egokiak diren ekintzen bitartez. Bestetik ere, euskal enpresaren dimentsioa bultzatzea eta erraztea, lankidetzarako ekimenen bitartez, bai eta dagoeneko indarrean dauden euskal enpresen erakarpen-indarra bultzatuz.- Enpresa-sektorearen lehiakortasun-eraldaketa: Egungo enpresa-sarea ekonomia berriak eskatzen dituen baldintzei egokitzea, gero eta globalizatuagoa eta lehiakorragoa. Erakunde bakoitzak bere konpromisoak zehaztu ditu eta ekonomikoki kuantifikatu dira. Eusko Jaurlaritzak 2,8 milioi euro jarriko ditu guztira. Alde horretatik, enpresa-erakundeek, euskal enpresak helburu dituzten proiektuak burutzeko, 817.000 euro izango dute, honela banatuta: Confebask, 108.530 euro; Adegi, 256.654 euro; Cebek, 282.983 euro; eta SEA, 168.833 euro. Bestalde, merkataritza-ganberek 2.066.500 euro izango dituzte, eta horietatik 1.115.000 euro zuzeneko diru-laguntzaren bidez emango dira eta 951.500 euro diru-laguntza izendatu gisa, honela banatuta:- Arabako Merkataritza eta Industria Ganbera: 483.698,73 euro, horietatik 161.395 euro diru-laguntza izendatuari dagozkio eta 322.303,73 euro zuzeneko diru-laguntzari.- Bilboko Merkataritza, Industria eta Nabigazio Ganbera: 857.067,56 euro, horietatik 476.258 euro diru-laguntza izendatuari dagozkio eta 380.809,56 euro zuzeneko diru-laguntzari.- Gipuzkoako Merkataritza, Industria eta Nabigazioko Ganbera: 725.733,71 euro, 313.847 euro diru-laguntza izendatuari dagozkio eta 411.886,71 euro zuzeneko diru-laguntzari.Cluster metodoaHitzarmenaren baitako proiektuak betetzen diren gainbegiratzeko, jarraipen batzorde bat sortuko da. Batzorde hori, gutxienez, sei hilean behin bilduko da. Emaitzak helburuen arabera ebaluatzeko, clusterren metodologia jarraituko da orain arte bezala, eta Industria Sailak bere laguntza emango du.Hartara, hitzartutako zenbatekoak dira erakundeek eskura ditzaketen gehienekoak, nahiz eta ezinbestekoa izango den ezarritako helburuak betetzea. Xedea da lankidetza-sistemak ezartzea eta bikoiztasunak saihestea.\nGregorio Rojo Miguel Ángel Lujua eusko ganberak Adegi SEA CEBEK merkataritza ganberak Confebask hitzarmen sinadura Industria Berrikuntza Merkataritza eta Turismo Sailburua Lehendakari Berri honen iruzkinen RSSa\nGobierno Vasco firma de un convenio conjunto con las organizaciones empresariales y las camaras vascas http://t.co/TO9lCmeK” @EmpreSEA duela urte bat gutxi gora behera\nRT @Irekia: Lehendakaria Euskadin lehiakortasuna hobetzeko hitzarmen bat izenpetzeko ekitaldiaren buru izan da. http://t.co/WGMGxWpN” @lanbideejgv duela urte bat gutxi gora behera\nRT @Irekia: Lehendakaria Euskadin lehiakortasuna hobetzeko hitzarmen bat izenpetzeko ekitaldiaren buru izan da. http://t.co/WGMGxWpN” @Lanabesa duela urte bat gutxi gora behera\nArgazkiak (15) PDF (1)\njeitsi (617.9 KB)\njeitsi (469.3 KB)\njeitsi (18.9 MB)\nJeitsi audio bilduma (zip) totala_lehendakari_ekonomia...\nJeitsi bideo mpg bilduma (zip) 2012_05_04_lehen_firma_047.jpg\nIndustria Sailak eta merkataritza ganberek enpresak sortzeko prestakuntza ikastaroak sustatzen dituzte 10 hilabete · 0\nGaiarekin lotutako EHAA xedapenak 56/2012 EBAZPENA, azaroaren 21ekoa, Jaurlaritzaren Idazkaritzako eta Legebiltzarrarekiko Harremanetarako zuzendariarena, Eusko Jaurlaritzak egindako zenbait hitzarmen, beherago zehaztutakoak…\n2012(e)ko Abenduak 20


Goenkale | Nahi duzun bezala bizi, baina... BIZI!\nPosts Tagged ‘Goenkale’\nZertan dabiltza Goenkalen?\nAtzo gauean Goenkale ikusten aritu nintzen eta benetan harrituta utzi ninduen. Aspalditik iruditzen zait ez dakitela telesailarekin (telenobelarekin hobeto esanda) nola jarraitu baina aurtengoa gehiegizkoa iruditzen zait. Baina ez dut telenobelaren edukiaz hitz egin nahi.\nKontua da aurreko asteren batean Arraldeko Ertzaintzaren komisaldegian atxilotu batek bere burua zauritu zuela gero poliziak izan zirela salatuz. Atzoko atalaren zati handi bat igaro zuten Ertzainek, eta batez ere Ertzainburuak, ez zutela horrekin zerikusirik izan adierazten. Horren inguruko elkarrizketa ugari izan ziren, bai bi Ertzainen artean baita Ertzain eta kaleko jendearen artean ere.\nEgia esan falta izan zitzaien gauza bakarra honako izan zen: Ertzainburua eta bere kide bat hitz egiten ari ziren unean komisaldegiaren eskenatokia atzean utzi eta ikusleengana zuzentzea “jaun-andreok, guk ez diogu atxilotu horri ezer egin, ze Ertzaintzak ez du torturatzen” esanez.\nArgi daukat horrekin emaitza batzuk espero dituztela. Denok dakigu badela jendea tortura salaketak sinisten ez dituena eta haiek hemendik aurrera beste arrazoi bat dute itsukeria horrekin jarraitu ahal izateko. Hedabideren batean tortura kasuren baten salaketa ikustean batek baino gehiagok pentsatuko du “bai noski Goenkalen bezala, atxilotuak bere burua zauritu eta gero Ertzainei bota errua”.\nEz dakit guzti honek benetan uste dudan eragina izango duen baina neu izango nintzateke horrek ondoriorik ez dakarrela ikustean poztuko nintzatekeen lehena.\nAmaitzeko esan Euskal Herrian zein Espainian torturatzen dela. Bai Guardia Zibilek eta baita Ertzainek ere , Goenkalen beste mezuren bat zabaltzen saiatzen badira ere.\nAzken horren adibide Torturaren Aurkako Taldeak\nbiltzen dituen salaketak.\nLaburpen hitzak:ertzaintza, Goenkale, tortura


Euskal kalendak - Saiatu\n18/11/2019 09:54 0 comments\nEgia da saiakeraren literatura ez zuela Montaignek bakarrik hasi. Ildo horretatik, adibidez, idatzi zuen John Lockek bere Giza adimenari buruzko entseiua(Klasikoak, A.Gabikagogeaskoa, I eta II, 1999). Egia dugu, halaber, entsegugile adina saiakera mota badagoela. Ezin dira alderatu, esaterako, erortzear zegoen Austria-hugriar inperioko Vienaren berri eman zigun Kral Krausen izkribuak eta Alejandro Magnoren garaiko Sexto Enpirikoren zirriborroak, baina, historia nahiz kultur desberdintasunen gainetik, antzerako idazkera esparruari antzematen zaio haietan guztietan, arlo berezituren bat non literatura eta gogamena elkartu egin ohi diren: Saiakera.\nAipatu guztiek, bakoitzaren sasoian gaurkotasuna zuen kultur gai jakin bati heldu nahi izan zioten norberaren eskarmentutik abiaturik eta liburuen erreferentzietatik harago. Ahalegin horretan, ordea, beren buruak ere, iheskor bezain aldagaiak, ezagutarazten joan ziren. Saiakerak ez baitu azalpen sistematikorik eskatzen idazkeraren bidez gogamenari bidea ematea baizik. Arazo jakin bati buruzko digresio dugu beste edozer baino gehiago, ez hurbilpen zientifiko edo filosofiko hertsirik. Saiakera da, jakin gabe, eguneroko bizitzak ekartzen dizkigun enbarazuen aitzina hartzen dugu jarrera intelektuala, baina, izkiribaturik azalduta. Ez dugu liburutegien premiarik entseguak idazteko. Horretarako gogoa besterik ez baitu behar, eta gogamena, bada.\nSaioa iritzi duina dela aipatu ohi da zeren eta "duintasun" kontzeptuaren atzeak grekozko dokein (itxura) eta doxa (iritzia) batu egiten baititu. Hau da, iritzia emateko euskarria (literaturan erabilitako hizkera, alegia) itxurazkoa izan behar duen hein berean, irizpidea plazaratzeko kemena ere funtsezkoa da. Aburu polemikoek eta berezko usteak ditugu saiakera egokien oinarria eta, egia esanda, hori egunero ogia daukagu gure gizartean. Edozein gizataldean, edonon, edonork egiten duena.\nHori dena literaturan...eta Politikan?\nBerdin. Edozer gauza frogatzeko probatu beharra baitago, haztatu, alegia...\nPolemikari beldurrik ez, kemena erakutsi eta egoera berrietan irtenbide berriak plazaratzeko gaitasuna izan.\nHorixe bera gertatzen ari da Espainiako Gobernua osatzeko sasoi honetan...eta saiakera berrien garaia etorri dela uste dut.


Afrikako herrialde pobreenek lortu dituzte Milurtekoko Garapen Helburuen aurrerapen handienak | Consumer\nAfrikako herrialde pobreenek lortu dituzte Milurtekoko Garapen Helburuen aurrerapen handienak\nAfrikako nazioen erdiak muturreko pobrezia %50 murriztu lezake 2015erako\nEgilea: mediatrader 2010-ko ekainak 24\nNazio Batuen Erakundeak (NBE) egindako txosten baten arabera, Afrikako herrialde pobreenak dira Milurtekoko Garapen Helburuak (MGH) lortzeko ahaleginetan aurrerapauso gehien eman dituzten nazioen zerrendako buruak. Lan hori Overseas Development Institute-ekin (ODI) batera egin da. Lan horren arabera, pobreziaren aurkako borrokan gehien aurreratu duten 20 herrialdeetatik 11 afrikarrak dira, eta beste hiru latinoamerikarrak eta gainerakoak asiarrak.\nAfrikako herrialdeen erdiek aukera gehiago dute muturreko pobrezia erdira murrizteko 2015erako, 1990eko mailekin alderatuta, Milurtekoko Garapen Helburuetan lehenengoak nahi duen bezala. Gainera, diru-sarrera txikiak eta ertainak dituzten herrialde gehienek Milurtekoko Helburuetan jasotako helburu nagusietarantz aurrera egitea lortu dute, hala nola lehen hezkuntzaren unibertsalizazioa edo haurren heriotza-tasa murriztea.\nAzterketaren arduradunek adierazi zuten beren ondorioek kontraesanean daudela pobreziari aurre egiteko ahaleginek porrot egin dutelako pertzepzio “ezkorrekin”. Salil Shetty NBEren Milurtekoko Kanpainaren zuzendariak adierazi zuenez, “Afrikak MGHak beteko ez dituelako kexu izan beharrean, milioika pobreen bizitzan gertatu diren benetako aldaketak ospatu beharko genituzke”. Nazio Batuen arduradunak nabarmendu zuen txosten horrek erakusten duela herrialde pobreetako agintarien zehaztapenak, herritarren lankidetzarekin eta garapenerako laguntzarekin batera, onura “nabarmenak” dituela. Horrez gain, Kanadan bihartik aurrera bilduko diren munduko liderrei eskatu zien garapenerako laguntza ofizialarekiko konpromisoei eusteko, emaitzak lortzen baitira.\nBenin, Mali, Etiopia, Gambia eta Malawi dira pobrezia desagerraraztean “termino absolutuetan” aurrerapauso gehien eman dituzten herrialdeen zerrenda horretako buruak. Honduras, Nikaragua eta Guatemala ere ondo kokatuta daude, baita India, Vietnam edo Bangladesh ere. Autoreen iritziz, aurrerapena termino absolutuetan herrialde bakoitzaren errealitatearen arabera neurtzeak, Milurtekoko Garapen Helburuetan ezarritako helburu globalen aldean, “ikuspegi osoagoa” ematen du. Ildo horretatik, esan zuten haurren heriotza-tasa handienak maila altuenak lortzen diren eremuetan gertatu direla, hots, Saharaz hegoaldeko Afrikan eta Asiako hegoaldean.\nNabarmendu zuten, halaber, amen heriotza-tasa murrizteko helburua atzeratu arren, gutxienez 80 herrialdetan nabarmen hobetu dela arlo hori. Aurrerapen horiek lortzeko, funtsezkoa da herrialdeko agintarien epe luzeko konpromiso suntsiezina izatea, beren jardunaren berri ematea eta beren aurrekontuetan garapenari lehentasuna ematea, Nazio Batuen arabera.\nobjetivos de desarrollo del milenio-eu odm-eu países pobres-eu\nMGHak lortzeko mila egun, datu interesgarriak ezagutu behar ditugu


Txikipedia:Erregai fosil - Wikipedia, entziklopedia askea.\nPetrolioa ateratzeko itsas-plataforma bat.\nErregai fosilak energia-iturri bat dira, petrolioa, ikatza eta gas naturala batez ere; fosil deitzen zaie, gai horiek aspaldi bizi izan ziren izaki batzuen hondakinak direlako, fosilen antzera.\nErregai fosilak eta haietatik ateratako produktuak gauza askotarako erabiltzen dira: elektrizitatea sortzeko, autoen eta bestelako ibilgailuen gasolina egiteko, etxeak berotzeko, plastikoak egiteko, etab.\nHerri askok ekoizten dituzte erregai fosilak. Petrolio-ekoizlerik handiena Saudi Arabia da. Errusia munduko gas-erreserbarik handiena duen herrialdea da; eta ikatz-ekoizlerik handienak, berriz, Ameriketako Estatu Batuak (AEB) eta Txina dira. AEB dira erregai fosilak gehien kontsumitzen dituen herrialdea, bestalde.\nNola sortuak dira?[aldatu | aldatu iturburu kodea]\nErregai fosilak duela milioika urte sortu ziren Lurrean; batez ere, duela milioika urte bizi izandako landareen, algen eta beste organismo batzuen ustelketatik sortutakoak dira, eta horregatik jatorri organikoa dutela esaten da. Organismo horiek lokatzarekin eta lurrarekin nahasi ziren eta, kasu batzuetan, solido bihurtu ziren, ikatza sortuz; beste kasu batzuetan, egoera likido baino oso trinkoan daude, petrolioa kasu; edota ustelketatik ateratako gasak dira (metanoa eta beste gas batzuk).\nErregai fosilen desabantailak[aldatu | aldatu iturburu kodea]\nGizakia, batez ere, XVIII. mendearen bukaeratik ari da kontsumitzen era honetako erregaiak; eta azken 100 urteetan beste inoiz baino gehiago. Baina Lurrean dauden erregai fosilen kantitate mugatua da, eta, beraz, egunen batean agortu edo bukatu egingo dira; horregatik, erregai fosilak ez dira energia-iturri berriztagarriak: erabili eta gero, desagertu egiten dira.\nGainera, oso kutsagarriak eta ingurumenerako kaltegarriak dira: haien energia atera ahal izateko, erre egin behar dira, eta, prozesu horretan, karbono-dioxidoa (CO2) sortzen da, berotze globalaren errudun nagusietako bat. Hain zuzen, batez ere erregai hauek dira Lurraren atmosferako tenperatura igotzen ari direnak; hori berotegi-efektua deitzen dena handitzen ari da, eta hori oso kaltegarria izan daiteke izaki bizidun gehienentzat.\nBestalde, erregai fosilen erreketatik sortutako gasak atmosferako beste gasekin nahasten direnean, euri azidoa sor dezakete, kutsadura-mota oso arriskutsu bat, kalte handiak sortzen ari dena leku askotako basoetan eta landaretzan.\nArrazoi hauengatik guztiengatik, zientzialariak lan handia egiten ari dira gaur egun, beste energia-iturri batzuk eduki ahal izateko; gero eta gehiago dira, adibidez, gasolinaren ordez elektrizitatea erabiltzen duten auto eta ibilgailuak; eta eguzki-energia, haize-energia edo bestelako energia berriztagarriak erabil daitezke etxeak berotzeko eta beste helburu askotarako.\nHala ere, erregai fosilak munduan gehien erabiltzen den energia-iturria dira (%80).


David Rodriguez: "Ikasketen ardatza praktika denez, ikasleok lanerako prestatuago gaude" - Debagoiena - Goiena.eus\nDavid Rodriguez: "Ikasketen ardatza praktika denez, ikasleok lanerako prestatuago gaude"\nImanol Soriano 2014-03-06 16:00\nIngeniari tekniko topografiko moduan lan egin ondoren, David Rodriguez langabezian geratu eta berriro ikasten hastea erabaki du. Bergararra da, eta Diseinua Fabrikazio Mekanikoan zikloan dabil Miguel Altuna Institutuan. Ikasketa horiek eginda lanpostu bat aurkitzea errazagoa izango den esperantza dauka.\nZerk bultzatu zaitu Lanbide Heziketa ikastera?\nOrain dela urte bat lanik gabe geratu nintzen, eta ordutik hona ez dut nire profilarekin bat datorren lanik aurkitu. Autonomo izaten ere saiatu nintzen, baina diru laguntza eskasak zirenez, berriro ikasten hastea erabaki nuen.\nAurretik, marrazketarekin zerikusia duten ikastaro batzuk egin nituen hemen. Lagunek eta familiakoek ere hemen ikasi dute, eta, haien esperientzia onaren berri izan ostean, hona etortzea erabaki nuen.\nUnibertsitatearen eta Lanbide Heziketaren artean alde handia dago?\nTeoriari garrantzi txikiagoa ematen diote hemen, praktikoagoa da eta lan esparrura zuzenduago dago. Unibertsitatearekin alderatuz gero, hemen gutxiago ikasten da, gogorragoa da unibertsitatea, baina horrek ez du esan nahi bata bestea baino hobea denik.\nLanbide Heziketa lan esparrura bideratuago dago?\nBai. Ikasketak amaitu eta lanean hasi arteko denbora tartea motzagoa da hemen. Hemen praktikari garrantzi handiagoa ematen zaio, eta ikasleok lan mundurako prestatuago gaude. Badut hemen ikasi eta lana aurkitu zuen lagun eta familiartekorik; horrek bultzatu nau, besteak beste, hona etortzera.\nEgia esan, pozik nago. Aurreko ikasketekin zerikusirik ez duen zerbait hastea erabaki dut, ahalik eta ate gehien zabalik izateko. Lan esparruan ezin zara gelditu. Hasieran, beldur apur batekin hasi nintzen, baina gustura nabil eta gomendatu egingo nuke, gainera.\nLanbide Heziketak lanerako ate gehiago irekitzen ditu?\nEraikuntzak bizi duen egoera ikusita, eta hemen lan egiteko asmoa dudala kontuan izanik, bai, hala uste dut. Oraingo egoeran egoteko nahiago dut ikasi eta aurrera egin. Atzerrira joatea ez dago nire planen barruan.


Gorriz eta hizki larriz markatutako eguna\nUlacia Grupok igandean jokatuko du, 18:30ean, Aritzbatalden. Aurrean EBA ligan berria de Gimnástica Torrelavega izango dute.\nZarauztarrekin borrokan ibiliko den talde horietako bat da Gimnstica Sport-Cafe talde kantabriarra. Garaipen bakarra Ordizian eskuratu zuten eta, goiko postuetan dauden taldeen aurkako partidetan nabarmen galdu duten arren, beheko taldeekin beti borrokan ibili dira.\nNahiz eta talde berria izan, ligan eskarmentu handia duten jokalariek osatzen dute eta adi ibili beharko dutela esan du Iñaki Jimenez entrenatzaileak.\nKantabriako beste 3 taldeetan ibilitako jokalariak dituzte, kanpotarrik gabe. Torrelavegako jokalari aipagarrienak hauek dira:\n- Raul Gonzalez Pielagosen ibilitako jaurtitzailea.\n- Tomas Ramon pibota LEB ligatan ibilitakoa eta duela bi urte Gallofan partida onak jokatu zituena.\n- Jorge Urtiaga hegal pibota azken bi urteetan Gallofan eta Estelan jokatu duena.\n- Sergio Garcia Pielagosen ibilitako hegaleko indartsua.\nEa harmailetako bultzadarekin taldeak hirugarren garaipena jarraian eskuratzen duen etxean!\nZASTeko beste taldeak\nSeniorretan hainbat partida pisuzko jokatuko dituzte asteburuan gure taldeek. Lehen mailako eta hirugarren mailako mutilek, irabazi beharra daukate denboraldian aurrera goiko postuetan ibili nahi badute igoerarako borrokan. Lehen mailako taldeak Astigarragan jokatuko du Mundarroren kontra, hirugarren mailakoek, berriz, Antonianotan Aloña Mendiren kontra.\nAntonianotan senior nesken partida erakargarri horietako bat jokatuko da. Beti izaten baita berezia ZAST eta Añorgaren kontrako dema. Lehen mailan kategoriaz igotzeko lehian ikusi izan ditugu bi taldeak, baina, oraingoan, Gipuzkoako 2. mailan neurtuko dituzte indarrak bi taldeek.\nBukatzeko, Euskal Ligako kadete mutilek Iraurgi hartuko dute Karelan. Lehen itzulia amaituta, ezinbestekoa dute garaipena Asier Recondoren mutilek. Iraurgi eta zarauztarrak A1ean sartzeko mugako taldeak dira eta elkarren arteko partidak irabaztea garrantzi berezia izaten dute lehen fasearen bukaeran.\nEa zer egiten duten guztiek ere!


Arte eta Goi Mailako Diseinu Eskola eta Adinekoentzako Zentro Soziokulturalak\nProiektu honen asmoa da adinekoentzako zentro soziokulturalak adineko pertsona erabiltzaileentzako espazio lagungarriago bihurtzea, eta instalazio horiek erabiltzen dituzten 60 urtetik gorako pertsonen premia berrietara egokitzea. Gasteizko Arte eta Goi Mailako Diseinu Eskolako ikasgai ezberdinekin lankidetzan jardun zen adinekoentzako zentro soziokulturalak berritzeko plan bat osatzeko, hain zuzen ere Zaramagako Adinekoentzako Zentro Soziokulturala erreferentzia gisa hartuta, eta zerbitzuaren teknikariek eta adineko pertsona erabiltzaileek adierazi zein antzemandako premiak oinarritzat hartuta.\nAdin-tartea 30 urte ingurukoa denez, erabilera anitzeko espazio malguak izateaz gain, espazio bero eta atseginak ere izan behar dira, herritar guztiei irekita daudenak. Erronka onartu zen eta azaroaren 8an lankidetzaren emaitzak erakusten dituen erakusketa inauguratu zen.\nProiektu honek egungo eta etorkizuneko esku-hartze eta lankidetza ezberdinei bidea ireki die, non adinekoentzako zentro soziokulturaletako erabiltzaileek eta Gasteizko Arte eta Goi Mailako Diseinu Eskolako ikasleek hirian eragina duten ekintzetan lankidetzan jarduten duten.\nLankidetza horri esker elkarren arteko ezagutza handiagoa sortzen da eta bi belaunaldien arteko mito eta mugak hausten dira.\nAdinekoentzako zentro soziokulturalak komunitateari irekitzea.\nGasteizko Arte eta Goi Mailako Diseinu Eskolako ikasleei praktikarako espazioak eskaintzea.\nBelaunaldi arteko harremanak bultzatu eta sustatzea.\nBi belaunaldien arteko hautemate positiboa bultzatzea, baita belaunaldi bakoitzaren premiekiko enpatia handiagoa ere.\nAdinekoentzako zentro soziokulturaletako espazioek eskaintzen dituzten aukera ezberdinen aurrean ikuspegi irekiagoa edukitzea.\nPertsona erabiltzaileek sentitu eta adierazi gabeko premiak antzematea.\nAdinekoentzako zentro soziokulturalak sustatu eta irekitzeko jarduerak diseinatzea.\nAdinekoentzako zentro soziokulturaletako animazio-taldearen ideia bat dela eta sortu zen ekimena. Gasteizko Arte eta Goi Mailako Diseinu Eskolari ekimena proposatu zitzaion eta harekiko interesa azaldu zuen. Lehenbizi, eskolako zuzendariarekin eduki ziren hartu-emanak; eta, gero, irakasle interesdunekin.\nErreferentziako 3 ikasgai ezarri ziren. Jardueraren plangintza egiteko bilkura ezberdinak zehaztu ziren. Adinekoentzako zentro soziokulturalen plano xehatua bidali zen.\nIkasleek Zaramagako Adinekoentzako Zentro Soziokulturalera bisitaldia egin zuten, horrelako zentroak nolakoak diren ikasteko. Ikasleek Adinekoentzako Zentro Soziokulturalera bisitaldia egin zuten, bertan, adineko pertsona erabiltzaileekin (eta jardueren batzordeetan parte hartzen duten pertsonekin) hitz egiteko.\nGasteizko Arte eta Goi Mailako Diseinu Eskolak lanen aurkezpena egin zuen. Lan guztiekin erakusketa bat egitea erabaki zen.\nErakusketa diseinatu eta prestatu da. Adineko pertsonentzako zentroetan parte hartu zuten ikasleek beren lanak aurkeztu dituzte.\n2016/2017 ikasturterako proposamen berriak koordinatu ziren irakasleekin.\nEragile parte-hartzaileak: Gasteizko Arte eta Goi Mailako Diseinu Eskola: zuzendaria, irakasleak, ikasleak.\nAdinekoentzako zentro soziokulturalak: Adinekoentzako Zentro Soziokulturalen arduraduna, animazio soziokulturaleko erdi-mailako teknikaria, informazioko administrazio-laguntzaileak, kafetegiko langileak, Jarduera Batzordeetako adinekoak.


Science + 2017. 18a, astelehena – BZP\nIkerketa zientifikoaren ikuspegi orokorra eskaini zen lehenengo egun honetan, hainbat alor landu zituzten hiru saiotan banatuta.\nSesión #1. The R&D&I Ecosystem I: Research in academia izan zen lehenengo atalaren izena eta akademian egiten den ikerketa izan zuen hizpide.\nItziar Alkorta, UPV/EHUko Biofisika Institutuko zuzendaria, izan zen lehena oholtza gainean, non ikertzaile gazteei zuzendutako klabeak eskaini zituen.\nHurrengo hizlariak, BioCruces Institutuko Virginia Arechavalak, ikertzaile karreraren mapa ekarri zuen.\nTübingen Unibertsitatetik etorritako Jakob Suckalek dozentzia eta dozentziaren ikerketak duten garrantziaz aritu zen.\nNatalie Matosín, MPI Municheko ikertzailea eta Forbesen 30 under 30etako bat izan zen saioa itxi zuena, ikertzaile hasi zenean jakin nahi izan zituen zerrendarekin.\nIndustriaren alorrean dauden alternatibak aurkeztu ziren Sesión #2. The R&D&I Ecosystem II: Research in industry & Technology bigarren saioan. Nerea Leal Dynakin enpresako kofundatzaileak ireki zuen atala, enpresan ikerketaren eta I+Gren aplikazioaz hitz egiten.\nScienseed komunikazio agentziaren kofundatzaile da Lucas Sánchez eta komunikazio zientifikoa aurkeztu zuen aukera gisa.\nTecnalian, ez akademia ez enpresa pribatua den erakundean, egiten du lan Shane Malo ikertzaileak.\nSaioaren azken hitzaldia David Sánchez izan zen,MIKeko (Mondragon Innovation & Knowledge) zuzendaria, transferentziaren alde egindako apustuaz hitz egiten.\nArratsaldean eguneko azken hitzaldi sorta izan zen, Sesión #3. The R&D&I Ecosystem II: Career opportunities for scientists, zientzialariek dituzten aukera profesionalen inguruan.\nCentro Nacional de Investigaciones Oncológicasen nazioarteko harremanen zuzendaria, Carolina Pola, izan zen atal honetako lehen hizlaria, doktoregoa bukatu baino lehen zer egin erabakitzea gomendatuz hasi zuen hitzaldia.\nTransferentzia teknologikoa zientzialarientzako aukera moduan aurkeztu zuen Fundación Botínetik etorritako Pepa Limeresek.\nErabat aldatu zuen gaia Michele Catanzarok eta kazetaritza zientifikoa planteatu zuen.\nCarlos García Aparicio, Gestor de formación en el CSICeko eta Instituto de Ciencia y Tecnología de Polímeroseko formakuntza kudeatzailea da Carlos García Aparicio eta saioko azken hizlaria izan zen CSICek eskaintzen dituen aukerei buruz hitz egiten.\nEkitaldiak, baina, ez ziren bukatu, Mark Rogers-Evans eguneko konferentzia nagusia egin zuen bere karreraren inguruan.\nHorretaz gain, enpresen aurkezpenak, standak eta CVa sortu eta moldatzeko workshopa ere egin ziren.


Pertsona interesdunak jarraibideak eta hitzordua jasoko ditu, prozesua Osasunbidean bigarren proba batekin bukatzeko.\nNafarroako Osasun Departamentuak datorren asteartetik aurrera proba diagnostiko propioak egingo dizkie baja hartu behar duten pertsonei, baita farmaziako autotest bidez covid-19an positibo eman dutenei ere. Horrela, positiboa baieztatuko dute, Foru Gobernuak ohar batean jakitera eman duenez.\nPertsona interesdunak jarraibideak eta hitzordua jasoko ditu, prozesua osasun sistema publikoan bigarren proba batekin bukatzeko.\nOsasun Departamentuak eta Ekonomia Garapenerako Departamentuak neurriaren berri eman diete Nafarroako Osasun Kontseiluko kideei goizean, ezohiko bileran. Covid-19agatik laneko bajak kudeatzeko modua gai zerrendako puntu bakarra izan da.\nHelburua "osasun sistema eta sozioekonomia gainkargatzen ari diren prozesuak azkartzea da, intzidentzia handiko testuinguru batean, aldeen berme guztiak mantenduz", azaldu du Nafarroako Gobernuak.\nPositiboen zati bat Osasunbidearen ala erakunde pribatu homologatuen PCR edo antigeno probekin baieztatzen zituzten dagoeneko; ondorioz, baja eta alta horien kudeaketan ez da aldaketarik izango, normalean medikuak tramitatuko ditu, baina bilakaera klinikoa aztertu ondoren.\nFarmaziako autotest baten bidez zirkuitoan sartu diren positiboak, ostera, Osasunbideak baieztatuko beharko ditu bigarren proba baten bidez. Herritarrek autotestak gero eta gehiago erabiltzen ari dira. Gainera, Ministerioak 2,94 euroko salneurria finkatu du.\nDatorren asteartetik aurrera, autotest batean positibo ematen duten pertsonak antigenosfarmacia@navarra.es postaren bidez egoeraren berri emango dute, nahiz eta telefonoz egitea ere posible izango den, posta elektronikoa lehenetsiko da.\nPausoa nahikoa izango da osasun zirkuitoan "positibo" bezala sartzeko; jarraibideak eta aholkuak bidaliko dizkiete kutsatuari zein haren harremanei, osasun zentrotik jarraipena eginez etab.\nBaina baja beharrezkoa izanez gero, jakinarazi beharko dute, osasun sistemak beharrezko datu guztiak eskatuko dizkie, eta "lehenbailehen" hitzordu bat emango die, positiboa baieztatzeko bigarren proba diagnostiko bat egiteko Osasunbideako zentro batean.


Chris Potter izango da ‘365 Jazz Bilbao’ zikloan maiatzaren 17an Campos antokian. Noticias de Gipuzkoa\nChris Potter izango da ‘365 Jazz Bilbao’ zikloan maiatzaren 17an Campos antokian\nEstatubatuarraren ezaugarriak dira sormen mugagabea eta era askotako sentsibilitate musikalak maite izatea\nD.D. - 2017(e)ko maiatzaren 13a, larunbata - 17:28etan eguneratua\nChris Potter izango da ‘365 Jazz Bilbao’ zikloan maiatzaren 17an Campos antokian.\nBilbao 700 Fundazioak maiatzaren 17an aurkeztuko du Chris Potterren kontzertua Campos Elíseos antzokian, arratsaldeko 20:00etan. ‘365 Jazz Bilbao’ zikloaren azken kontzertua Steps Ahead taldeak emango du urriaren 19an.\nBILBO. Joe Lovano saxo tenorraren maisu eztabaidaezina izan genuen martxoaren 15ean eta oraingoan Chris Potter saxo-jole estatubatuarra izango da maiatzaren 17ko kontzertuko protagonista. Bere sormen mugagabeak, aldaketaren zentzu sutsuak, iraganaren, orainaren eta etorkizunaren kontzientzia osoak eta sentsibilitate musikal anitzek eraman dute Potter artisten multzo baten ikuspegi-lerro batera, non James Moody, Jim Hall, Marian McPartland, Dave Douglas, Larry Carlton, Steely Dan eta Dave Holland nabarmentzen diren.\nSteps Ahead taldeak itxiko du denboraldia. Taldea 1979an sortu zen eta fusioko jazza egiten du. Ibilbide oparo baten ondoren, hauek dira kideak: Mike Mainieri, Bill Evans eta Randy Brecker. Noizean behin biltzen dira munduko jazz jaialdirik onenen oholtzetan jazza, R&B, rocka eta fusioaren uztarketa berezia egiteko.


< “Ama” | Txikian handi >\nAntzezlana: Album. Ideia: Formol Laborategia. Zuzendaritza: Edurne Azkarate. Antzezleak: Intza Alkain eta Mikel Ibarguren. Eguna: apirilaren 28a. Lekua: Hernaniko Biteri kultur etxea.\nTxiklea mastekatzen sartu naiz antzokira. Ordura arte ez nuen horrenbeste nabaritzen baina txiklea xehe-xehe eginda daukat ahoan eta indar-bulkada batek are gehiago xehetzera bultzatzen nau: kosk, kosk, kosk! gogor eragin masailezurrari. Batzuetan, arratsaldetan, antsietatea sartzen zait, ez dakit zergatik, arratsaldea gauaren iragarle izango balitz bezala. Hau idazten ari naizen bitartean pentsatzen dut ea kronika bat hasteko modu egokia den, ez ote den xelebreegia, egozentrikoa. Amak behin nire intimitatea azaleratzen nuen partea kentzeko gomendatu zidan, gaiarekin zerikusi zuzenik eduki ez izanagatik, edo, nolabaiteko “objektibotasun” horretatik urrundu nintzelako… “objektibotasun” komun bat omen dago denon interesekoa dena; norberak sentitzen duena adierazi daiteke baina ez edonola, jakin behar da norbere iritzia nola txertatu, edo, badaude beste espazio batzuk horretarako. Badaude?\nZer pentsatzen dugu gazteok? Mikrofono bat eszenatokiaren erdian. Aurrekarien oihartzunak manifestazio doinua dakar, egun dekadentzian eror daitekeena, lekurik aurkitzen ez duena, edo zentzu existentzial bat agortu zaiona. Ez, guri ez zaigu ohorezko belaunaldi bat izatea tokatu: bizipoza eta freskotasuna kontagiatzen duena, ez gara protagonistak, aitzindariak, iraultzaileak. Guk, ez dakigu gu nor garen ere —maska, maska, maska txiklea—.\nObra honetan ostruka hartu dute maskotatzat. Ostrukak burua lur-azpian sartzen duenean ez du errealitatetik ihes egiteko asmorik —errealitatetik ihes egin nahi izana erabat zilegi bada ere—, kontrara, jan bila dabil; edota zulo bat egiten, kabia sortzeko. Garaiak aldatu dira eta aldatzen jarraitzen dute: gizartearen oinarriak erori diren honetan etxea berriro eraikitzeko bidean gabiltza… eta hainbat heriotzaren testigu izan ondoren, oraindik ez gara jaio.\nUr handitan aritu dira Intza eta Mikel eszenatoki gainean, publikoari begira, baieztapen baino galdera gehiago aurpegiratuz. Barrea eta itolarria konbinatu dituzte, kolore pasteleko txandala soinean, egungo gazteen infantilizazioa umoretsu barneratuz. Umorea eta absurdoa muturreraino eraman dituzte, hainbeste, ezen, antzerki inprobisazioko ariketa bat dirudien. Segundo gutxitan algara arinena ilundu egiten zait, eta, irribarrea oraindik aurpegian, ohartzen naiz sartu didatela angustia, testigu naizen hori jada ez dela hain barregarria… edo gauza bera baina alderantziz. Trantsizio azkarrak, harrigarriak, publikoaren aurreikuspena oztopatzen dutenak.\nBelaunaldi galdu bat gara? Norbera bere galdera indibidualetan galduta dagoena? Galdu dugu geure burua, ez dakigu nor garen, eta ondorioz, ez dago “gu”-rik, ez dago kolektiborik? Pribilegiatuon krisi existentziala ote? Izan ere, ausartu gintezke kexatzera? Eskubiderik dugu horretarako?\nAntzezleak laukizuzen batean daude paraturik, argi fosforitoz markatutako laukizuzenean. Laukizuzen dotorea, alaia, koloretsua, baina laukizuzen, finean. Arrainak arrainontzi batean lez. Inoiz itsasorik ezagutu ez duen arrainak maite al du arrainontzia?\nPentsatzen dut askatasunean eta nola antzerkia, nire ustetan, aske izateko jaio zen: Eremu seguru gisa, testuinguru bat non zilegi izan daitekeen edozer gauza azaltzea, gizartearen arauak kontuan hartu gabe, edo, hain justuki ere, horiek zalantzan jartzeko asmoz. Halere, antzerkia egiteko ereduak sortu ditugu eta eredu horiek tresnak ematen dizkiguten hein berean mugatu ere egiten gaituzte. “Album” ikustean eredu hertsi horiek hautsi dituztela sentitu dut, azkenaldian ikusi dudan lanik autentikoena iruditu zait, agerikoak diren arrazoietatik gaindi.\nBeharbada gazteok ez gara beste belaunaldiak bezain desberdinak. Antzeko helburua izan dezakegu: Zaharkitua dena haustea, berriari bidea egiteko.


Euskara komunikatu? Nor-Nori-Nork — Langune\nSoziolinguistika Klusterrak antolatutako Euskara komunikatu? Nor-nori-nork ikastaroak hizkuntza-plangintzan dabiltzan profesionalak eta komunikazio-gaietan adituak bildu ditu, besteak beste. Pilar Kaltzada eta Belen Uranga izan dira zuzendariak; irakasle-talde jantzia eta anitza izan du oinarri, eta ikuspuntu ezberdinetatik jorratu da gaia. Bertan egon ez zenak, Soziolinguistika Klusterraren webgunean aurki ditzakete ikastaroaren kronika, materialak, bideoak eta bestelako informazio osagarria.


Kableak, matematika, balioak eta txisteak, “Blogetan” lehiaketan\nHala, Maitematika bloga matematiken inguruko proposamena da, atsegina eta didaktikoa. “Matematika maite. Ikasi eta irakatsi. Betaurreko matematikoekin askoz ederragoa ikusten da mundua! Oraindik ez dituzula betaurreko horiek inon topatu? Zatoz eta probatu!”.\nAimar Lopez Erasun gazteak gidatutako bloga da Bi aulkiren artean. Blogari gazte eta trebea da, eta bere blogean askotariko gaiak jasotzen ditu. “Hainbat gai lantzen ditu, beti ere hego eta ipar Euskal Herriko mugatik”.\nKablegintza eta kablelariak blogean Euskal Herrian egur kablegintzak egindako ibilbidea jasotzen du. “Egur kablegintza Euskal Herrian garraio baliabide ia ezezaguna da, azken hamarkadetan ia desagertzeraino erabateko Euskal Herrian bere lehenengo erabilera XX. mendeko hogeigarren hamarkadan suertatu zen”.\nImanol Epelde zarauztarrak zuzendutako bloga da 27zapata. Imanolek landutako bideoek oihartzun nabarmena dute gurean. “Bizitza txiste bat da. Eta ni, barre egiten saiatzen naiz blog honekin, autokritika umoretsua eginez egunEROkotasunari”.\nBaloreak Baloratzen izenburuko bloga, berriz, balioen inguruko lana da. “Balorez jositako bloga. Hemen, eskolan eta etxean baloreak lantzeko hainbat tresna aurkituko dituzu: bideoak, irudiak, testuak, albisteak, hausnarketarako gaiak...”.\nUxue Igarza Loiola da Lubakitik blogaren burua. Feminismoari buruzko gunea da, espiritu borrokalariz gainezka datorrena. Morea nagusitzen da hemen.\nAzkenik, GarunZelai zientzia eta osasunaren gaineko bloga da, baina politika eta gizartea ere jorratzen ditu. Zientzialari batek gidatzen du, eta haren aburuz, “(blogaren edukiei dagokienez), zaila da kategoria bat aukeratzea”.


Nor garaJarduerakEgutegiaLaguntzakArgitalpenakAlbisteakEstekak Hemen zaude: Hasiera » Albisteak » Eurobaskek Europar Batasunaren inguruko galdeketa jarri du abian\nAlbisteak2011ko Azaroaren 24aEurobaskek Europar Batasunaren inguruko galdeketa jarri du abianEuropar proiektua gaur egun jasaten ari den finantza, politika, gizarte eta ekonomia zurrunbiloei aurre egiteko herritarrengana jo dute Eurobaskekoek.\nGizarteko aktore guztiak iradokizunak eta ekimenak bidaltzera gonbidatu ditu erakunde horrek: zerk lagunduko lukeen EBren gaur egungo ekonomi finantza politika eta erakunde krisia gainditzen, eta hazkundea, enplegu sorkuntza, kohesioa eta elkartasuna berreskuratzen?\nIdeia eta proposamen hoberenak “XXI. menderako Europaren alde. Euskaditik emandako ikuspegia” deialdiaren barnean jasoko dira. Deialdia 2012. urtearen hasieran plazaratuko da. Iritziak emateko www.facebook.com/EUROBASK.eu orrian sartu beharko da 2012ko otsailaren 29a arte.


Bi kontzertu Zaratatsu Putzuzulon | PUTZUZULO GAZTETXEA errekan gora\nBi kontzertu Zaratatsu Putzuzulon\nPUTZUZULO GAZTETXEA errekan gora > Berriak > Kontzertuak > Bi kontzertu Zaratatsu Putzuzulon Administrator\nAurrekoan urtea ongi amaitzeko kontzertua antolatu genuela esan genuenean, gezurretan ari ginen, oraindik ere beste bi kontzertu ditugulako antolatuak. Kasu honetan, urteari amaiera emateko eta hasiera emateko dira. Bi kontzertu hauek gainea, ZarataZarauzko txusmak antolatuak dira.\nAbenduaren 30ean, ostegunean, Galiziako Inu (www.myspace.com/inumisantropunk) taldea izango dugu oholtzan, egiten ari diren bira motxeko azken kontzertua emanez. Eta hauei laguntzen, Besaingo Colapso (www.myspace.com/colapsopunx) taldea izango dugu.\nKontzertua 21:00tan asiko da, astebarruan 23:00etan bukatu behar bai dute.


EHGAM-DOK EUSKARAZ: 2006\n> Berria: Ekitaldeak > GAY MUGIMENDUA EXISTITZEN DA GOIERRIN\n«Gay mugimendua existitzen da Goierrin»\nEskualdeko Gay-Les taldeak asteburuan Txindokira irteera egin du, eta bazkaltzeko elkartu ziren ondoren\nGoierriko HItza, 2006-10-31 # M. del Olmo\nOrain dela urtebete inguru eskualdeko hainbat lagun bildu eta Goierriko Gay Les Taldea sortu zuten. EHGAM barruko gazteak ziren haietako gehienak: «Goierrin gay mugimendua esistitzen dela erakutsi nahi dugu, hemen gaudela», azaldu du Xabierrek, Beasaingo gazte batek. Asteburuan Txindokira mendi ibilaldia antolatu zuten eta bazkari batekin eman zioten bukaera goiz pasari. Babarrunjana egin zuten Goierriko jatetxe batean. Goizeko bederatzietan atera ziren Larraitzetik mendizaleak; ondorengo bazkaritarako hamabost lagun elkartu ziren, denak gizonezkoak. Xabierrek ez daki zergatik ez den emakumerik bildu: «Ez dut uste emakumeei euren homosexualitatea azaltzea gehiago kostatzen zaienik. Hala ere, esan beharra dago irteerara joan ginenak baino askoz gehiago garela gay-ak Goierrin. Nik uste oraindik jendeari kosta egiten zaiola armairutik ateratzea. Hemen, gainera, oso kontakatiluak gara. Hiriburuetan normaltasun gehiagorekin bizi dute homosexualitatea, baita gazte-gazteenen artean ere; hamazazpi urteko gazteak ikusten dituzu anbienteko lekuetan, adibidez. Nik uste hemen Goierriko gaztetxoak ere hiruburura joaten direla parranda egitera. Helduak ez, prozesu hori pasatu zutelako eta jada ez zaielako inporta besteek zer esaten duten».\nGoierriko talde bezala baino gehiago norbanako bezala funtzionatzen dutela azaldu dute, bakoitzak bere ekimenez, EHGAM barruan ere badaude euretako batzuk. «Asteburuko irteerarekin hemen gaudela erakutsi nahi genuen eta lortu dugu. Komunikabideetan izan dugun isla da horren adibidea. Guretzat oso garrantzitsua da bisibilitatea, inportantzia handia ematen diogu», azaldu dute. Goierrira begira buruan badute beste ekintzaren bat antolatzea. Faxismoaren Kontrako Nazioarteko Egunari begira daude. Bitartean, lanean jarraituko omen dute eskubide berdintasunaren alde.\n> Elkarrizketa: IRATI JIMENEZ > "IDAZTEA ARNASA HARTZEA BEZALOAKOA DA NIRETZAT"\nIrati Jimenez · Idazlea\n"Idaztea arnasa hartzea bezalakoa da niretzat"\nEl País, País Vasco arg., 2006-10-30 # Xabier G. Argüello, Bilbo\nBat, bi, Manchester da Irati Jimenez idazle bizkaitarrak (Bermeo, 1977) moldiztegitik atera duen lehen eleberria. Bi gizonen arteko ezinezko maitasuna eta idazle bihurtzeko prozesuaren zailtasunak deskribatzen dituen istorio honek Ondarroako Augustin Zubikarai nobela laburren saria irabazi zuen maiatzean. Egun, Edorta Jimenezen alabak "pertsonak benetan nolakoak garen" islatuko duen fantasia giroko nobela luzea osatzeko lehen urratsak ematen hasia da.\nGaldera. Kazetaria zara ogibidez. Eta idazlea, kasualitatez ala tradizioaren eraginez?\nErantzuna. Gehiago kazetari kasualitatez idazle kasualitatez baino. Ikus-entzunezko komunikazioa ikasi nuen, baina ez naiz bokazioko kazetaria. Idaztea, aldiz, txiki-txikitatik egin dudan zeozer da.\nG. Luzeegia suertatu zaizu aitaren itzala?\nE. Egia esan, ez dut sentitu horren pisua, eta seguraski berari esker. Alde honetatik, oso aita ona izan da: konfiantza handia eman dit, baina aldi berean espazioa utzi dit beti nahi dudana egiteko. Oso nobela txarrak egiten baditut, akaso esango diot bere errua izan dela...\nG. Nobelan, idazteko asmotan dabilen pertsonaia baten zailtasunak deskribatu dituzu. Zure kasuan, zeintzuk izan ziren zailtasun horiek?\nE. Nik ez neukan konfiantza handirik nobela bat idazteko gauza izan nintekeen. Abesti bat gogoratzen dugunean, akatsik gabe entzuten dugu gure buruan, baina ez da gauza bera gertatzen abesten saiatzen garenean. Antzeko zerbait gertatzen zait idazterakoan. Buruan paragrafo perfektua daukazu, eta ikusi eta entzun egiten duzu, baina idazten hasi eta ez da buruan darabilzuna. Konfiantza osoa dut buruan daukadan horretan, baina ez horrenbeste paperean agertzen denean. Neurri handi batean, protagonistari esker irabazi dut konfiantza hori.\nG. Zure hitzetan, Bat, bi, Manchester "sormen posible eta amodio inposible baten istorioa" da. Nondik sortu zitzaizun konbinazio hau egiteko asmoa?\nE. Lehenbizi, maitasun istorioa sortu zen. Ez dakit nola sortu zen idazle izan nahiarena. Banekien artista senen bat behar zuela, eta konturatu gabe hori indarra hartuz joan zen nobelan. Normalean, muin bat sortzen duzu, ondo pentsatutakoa, baina hariari tiraka egin ahala, pertsonaiek sorpresa handiak ematen dituzte.\nG. Eta tartean, modan dagoen gai bat: homosexualitatea.\nE. Hori izan da nire beldurrik handiena, ea kontatzeko gai izango ote nintzen friboloegia izan gabe. Azkenean eskubidea eman diot nire buruari, pentsatuz, beharbada ez naiz gai izango istorioa kontatzeko, ez naizelako hain idazle ona edo abila, baina ez emakume batek ezin duelako istorio hori kontatu. Aitzitik ere, emakumea naizen aldetik, hainbat gauza ditut komunean pertsonaia horrekin, ni ere gizonekin maitemindu izan naizelako. Seguraski, niretzat errazagoa da gizon homosexual bati buruz idaztea heterosexual bati buruz idaztea baino. Eta homosexualitatea modan egoteak esan nahi badu hori guztia normaltasunez hartuko dela, bada, ongi etorria izan dadila moda.\nG. Zein egoeratan sentitzen duzu idazteko premia?\nE. Egunero somatzen dut premia hori. Horrekin bizi naiz eta arnasa hartzea bezalakoa da niretzat. Egunero idazten dut, eta gainera garrantzitsua iruditzen zait diziplina hori hartzea. Hitchcockekin lan egin zuen Ernest Lehman izeneko gidoilari batek honako gomendio hau eman zien idazle gazteei: "ez pentsatu inoiz egiten duzuena artea denik, lana baizik; eta artistak bazarete, lasai egon, egiten duzuen guztia artea izango baita".\nG. Zein da zure helburua, salatzea ala kontatzea? Kontenplazioa ala inplikazioa?\nE. Nire helburua da kontatzea, pertsonaiak epaitu gabe, eta pertsonaien gogoekin eta sufrimenduekin inplikatzea. Horixe da, nire ustez, idazleak izan behar duen konpromisoa.\nG. Idazle bezala, zer asmo berri darabilzu gogoan?\nE. Beti egin behar da egiten ez dakiguna, eta nik ez dakit nobela luzea idazten. Horixe da nire oraingo gogoa. Oraindik ez dauka gorputzik, ez dauka konta daitekeen argumenturik, baina bai soinua, eta pertsonaia jakin batzuk; eta imaginatzen dut, bola hori handitu ahala, momentu batean eztanda egin eta kontatzen hasiko naizela. Niri asko gustatzen zait nobela fantastikoa, zientzia fikziozkoa, eta bereziki nobela beltza. Oraingo pertsonaiek Manchesterren erakutsi behar dute benetan zer diren. Antzeko zerbait egin nahi nuke kontestu basatiago batean: pertsonak bene-benetan zer garen oso fundamentalak diren gauzak kentzen dizkigutenean.\nG. Aitari emango diozu argitaratu aurretik begiratu bat eman diezaion, ezta?\nE. Bat, bi, Manchester ez nion eman. Idazten duzuna zure barne-mundura irekitako lehio bat da, eta askotan, zailagoa egiten da zugandik hurbil dauden pertsonei leiho hori irekitzea.\nBerria, 2006-10-27 # Asier Sarasola\nMoisesek dio 21 urterekin jaio zela bere erabakiz, Anari ebaki ziotela zilborrestea. Ar edo emearen arteko ohiko genero banaketaren aurkako terrorista dela, berak hala aukeratuta gertatu den mutazio-modua dela, Moisesek dio.\nMoises transexual maskulinoa da. Ana jarri zioten, baina bera Moises zela hazi zen. Orain, sexu-organoen aldaketarako ebakuntzaren atarian dago; zeintzuk ondorioak? Zeintzuk ordaindu beharrekoak? Zeintzuk egungo gorputza ukatu nahi izateko funtsezko arrazoiak? Ospitaleko atea hiru zalantza kolpez joa.\nMoisesek dio nerabezaroko gorputz aldaketak beldurrak, gorrotoak eta frustrazioak eragiten zizkiola. Gurasoei esaten die egoerak beraiei sortzen dizkien zalantzen bikoitza dituela seme edo alabak. Norberaren gorputza maitatu ezean ezinezkoa dela inorekin maitemintzea dio Moisesek.\nMoisesen ingurukoek Ana ikusten zuten beti, bera Ana zen denentzat. Ondorioz, bizitzan, nortasuna une oro frogatu beharreko trantzean izan da, gizartean zabaldutako gizonaren moldera egoki dadin. Zortzi urtetako hormona tratamendua bizarra eta biloen hazteko eta bularrak gara ez daitezen, edo ebakuntzaren aukera, horren adibide dira; presio sozial horren aztarna Moisesengan. Ezinbestekoa du, beraz, gorputzaren onarpena eta gizartean agerraraztea, biziko duen nolabaiteko prozesua, izatearekin burutuko zitekeelarik, idealki. Hala ere, prozesu honetan urrats asko dira egin beharrekoak; ingurukoek egin beharreko bide propioa bereziki. Legediaren arabera, ez da ezinbestekoa sexu aldaketarik egitea nortasuna onetsia izan dadin. Biztanleak berak baino aurrerakoiago dirudien legea nioke, aukeraren bermea egon dadin beharrezko irteera. Harreman mota berriak ari dira gizarteratzen, duintasunez eta errespetuz ongi etorriak izan daitezen eskatzera behartzen zaie, gaixotasun gabeak eta kalterik gabeak direla ziurtatzea.\nMoisesek dio, 15000? ordaintzea zakila zutitzea ziurtatzen ez dion ebakuntzagatik, eta are, plazera lortzeko modua gal lezakeela ohartarazita, ez duela merezi. Ez diola jendartean gizonaren sinbolotzat hartzen dena bere gorputzari emango. Ez dela Pereira, baina Ana izanaz harro dagoela, La2ko Documentos TV saioan Moisesek dio.\n> Laburrak: Erakusketak > NORVEGIA: ANIMALEN HOMOSEXUALITATEAREN GAINEAN\nNorvegia. Animalien homosexualitatearen gainean antolatzen den lehen erakusketa zabaldu berri dute Oslon. Gaiaz oso gutxi jarduten den arren, zientzialariek orain arte 1.500 espezietan ikusi ahal izan dituzte harreman homosexualak. Argazkian, bi beltxarga eme, disekaturik.\n> Laburrak: Ekitaldiak > GAY-LES TALDEAK MENDI MARTXA ANTOLATU DU\nGay-Les taldeak mendi martxa antolatu du\nGoierriko Hitza, 2006-10-18\noierriko Gay eta Lesbianen Taldeak (GGLT) mendi irteera antolatu du hilaren 28rako. Txindokira egingo dute ibilaldia, eta ondoren bazkaria izango da Goierriko jatetxe batean; babarrun jana egingo dute. Mendi martxara joateko goizeko bederatzietan jarri dute hitzordua Larraizko aparkalekuan. Izena urriaren 24a baino lehen eman behar da. Izena emateko edo informazio gehiagorako zenbaki hau jarri dute eskuerara: 667 435 570.\n> Laburrak: Ekitaldiak > GAY ETA LES TOPA EGUNA GOIERRIN\nGay eta Les Topa eguna antolatu dute 28rako\nGoierriko Hitza, 2006-10-15\nGoierriko Gay eta Les Taldeak (GGLT) antolatutako egun berezia ospatuko da urriaren 28an. Goizean Txindokira igotzeko deia egin dute, nahi duten guztientzat, eta eguerdian eskualdeko jatetxe batean babarrun-jana eginez bazkalduko dute. GGLTk festa giroan aldarrikapena gizarteratzeko ekitaldia gauzatuko du.


Nola zaindu nire txakurra udan | Txakurren Mundua\nUda iristearekin batera, txakurrarekin apur bat ezberdinez gozatzeko unea iritsi da. Tenperaturak gora egin ahala, bainua hartu nahi duzu; beraz, ahal duzun guztietan, oso gomendagarria da joan hondartzara edo igerilekura gure lau hankako lagunarekin.\nBaina nola saihestu arazoak? Oraingoan, ikusiko dugu nola zaindu udan nire txakurra.\nUdan urteko beste sasoietan baino askoz beroagoa denez, egunerokoan aldaketa batzuk egin behar ditugu, hau da:\nEguneko edozein momentutan paseoan ibili beharrean, garrantzitsua da udan bakarrik edo goizean goiz edo arratsaldez. Gogoratu espaloiek eta, batez ere, asfaltoak bero asko xurgatzen dutela, beraz, zure konpresak kaltetu daitezke.\nBeti eraman bat zurekin ur botila eta iturri edangarria txakurrarentzat, batez ere txangoetara joaten bazara edo paseo luzeak egiten badituzu.\nAutoz hartzen baduzu, ez utzi inoiz bakarrik. Auto itxiak negutegi baten moduan jokatzen du, beroa xurgatuz tenperatura oso azkar igotzen da. Txakurrak ez dira inoiz autoetan utzi behar, are gutxiago leihoak itxita eta urik gabe.\nJarri batzuk antiparasitic arkakusoak, akainak eta akaroak ez molestatzea saihesteko. Orduan aktiboen ari direnak dira.\nHilabete hauetan bero kolpe arriskua nabarmen handitzen da. Bat sufritzea ekiditeko, garrantzitsua da egun erdian ez ateratzea eta ur asko edaten duela ziurtatzea. Gainera, noizean behin txakurrentzako izozkia eman diezaiokezu, eta, jakina, igerilekuan bainu bat ematen utzi.\nHala eta guztiz ere, zure txakurra letargikoa, zorabiatuta edota botaka egiten duela ikusten baduzu, berehala eraman beharko zenuke toki fresko batera, eta eskuoihal berriak (ez hotzak) jarri behar dituzu gainean. Horrela, zure gorputzaren tenperatura jaitsi egingo da. Behin sendatuta dagoenean, ez izan zalantzarik eta albaitariarengana eramatera azterketa egitera.\nGozatu udaz 🙂.\nArtikuluaren bide osoa: Txakurren mundua » Txakur orokorrak » Nola zaindu nire txakurra udan


“Oraingo egoera atzokoa baino askoz hobea da” - Nafarroa - euskalerriairratia.eus\n“Oraingo egoera atzokoa baino askoz hobea da”\nHaritz Pascual Garjon 2022-06-20 11:40\nOmar Sanchez suhiltzaileetako sarjentuak goizeko koordinazio bilera amaitu berritan erantzun die Euskalerria Irratiaren galderei.\nUneotan, Galipentzu ingurua dago okerren, ipar haizea lagun sua herrira hurbiltzen ari baita.\n200 suhiltzaile ari dira itzaltze lanetan, haietako askok opor egunei uko egin eta gero.\nGoizeko bederatzietan bilera egin dute Nafarroako Gobernuak Garesen paraturiko koordinazio zentroan. Horretan parte hartu eta gero erantzun die Euskalerria Irratiaren galderei Omar Sanchez suhiltzaileen sarjentuak. “Une honetan egoera askoz hobea da atzo baino”, azaldu du, betiere zenbait eremutan arriskua oraindik handia dela nabarmenduz: “Galipentzun ipar haizeak gogor jo du gauean, eta badirudi orain sua herrira hurbiltzen ari dela. Lau hegazkin ari dira hor lanean”. Horretaz gain, “Erreniega eta Arzotz aldean kea ateratzen da leku askotatik oraindik, baina egoera hobea da”.\n“Daukagun guztiarekin ari gara”, azaldu du Sanchezek. “Egun arrunt batean, 60 suhiltzaile inguru izaten dira guaria bakoitzeko. Une honetan, 200 ari dira lanean, lankide askok opor egunei uko egin eta gero”, azaldu du. Horretaz gain, “50 ibilgailu, hemengo helikopteroak, kanpotik etorri diren helikoptero eta hegazkinak” martxan dira.\nHorrenbeste suterekin, lan egiteko modua ere aldatu behar izan dute: “Normalean su bat itzali eta han geratzen gara, ingurua freskatzen eta kontrol lanetan. Honako honetan ez, orain itzali bezain puntu hurrengora joaten gara, bestela ezinezkoa delako”.


Lehen greba hotsak iritsi dira Bizkaiko metalgintzara | Ekonomia | Berria\nBizkaiko metalgintzako sindikatuek LHKren aurrean deituriko mobilizazioa. Marisol Ramirez / FOKU Tamaina handiagoan ikusi\n«Aurreko lan hitzarmenaren negoziazioa zortzi urtez luzatu zen; oraingoan ez dugu halakorik onartuko. Hura mobilizazio eta grebei esker lortu genuen, eta espero dugu oraingoan behar ez izatea. Baina, behar badira, egingo ditugu». Jose Maria Rojo UGT sindikatuko Bizkaiko industria arduradunak eginiko ohartarazpena da, Lan Harremanen Kontseiluak Bilbon duen bulegoen aurrean. Bertan, FVEM Bizkaiko metalgintzako patronalak eta sindikatuek zazpigarrenez bilera egin dute iazko abenduaren 31n amaitu zen hitzarmena berritzeko. Sindikatuak, oraingoan, bat eginda eseri dira, plataforma bateratua osatu baitute, duela bi urte egin bezala. Hau da bakoitzaren ordezkaritza: ELA, %40; CCOO, %25; LAB, %21,5, eta UGT, %13.\nBat eginda patronalaren «aitzakiak» bukatu nahi dituztela azaldu du Iratxe Azkue LABeko ordezkariak: «Behin eta berriz aitzakiak jartzen ditu: ez gaudela bat eginda, datu faltsuak erakusten ditu... Bere txostenean publiko eginiko datuak ere auzitan jartzen ditu. FVEMeko enpresen %80k irabaziak espero dituzte aurten. Sektorea mobilizatzeko prest gaude». Bizkaiko metalgintzako sektorearena Euskal Herriko lurralde mailako lan hitzarmen handiena da. 52.000 langileri eragiten die, eta haren eraginaren menpe daude enpresa handi askotako enpresa itunak. Besteak beste, Sidenorrek, Gestampek, Artechek eta Olarrak hura hartzen dute haien lan harremanak arautzeko oinarritzat.\nTalka puntu handienetako bat soldata da, «baina ez bakarra», zehaztu du Mikel Etxeberria ELAko ordezkariak. FVEMek %2ko soldata igoera finkoa eskaini du hurrengo hiru urteetarako; sindikatuek, berriz, KPIaren araberako igoerak edo hortik gorakoak. «Inflazioa oso altu dago, eta ituna berritzen ez den hilabete bakoitzeko Bizkaiko metalgintzako langileak txiroagoak dira. Enpresek haien aberastasuna modu justuago batean banatzeko obligazioa dute».\nSindikatuek susmoa dute patronala nahita ari dela negoziazioa luzatzen. «Pandemiako bi urteetan ez da egon lanera joateko arazorik, eta langileak joan dira», nabarmendu du Luis Mouliaa CCOOko kideak, «eta orain patronalak esaten die pobreagoak izan behar dutela. Ez dugu egoera hori normaltzeko gogorik». Sindikatuek gaur eraman dute eskaintza, eta erantzunaren zain daude. Haien arabera emango dituzte hurrengo pausoak. Greba hotsa ez dabil urrun. Duela bi urte, hamalau greba egunera deitu zuten, eta oraingoan jarrerek urrunago dirudite.\nAsteazkenean, greba Arabakoan\nBizkaian greba hotsak dira, eta Araban deialdi ofiziala dago. ELA, CCOO, LAB, USO, CGT eta ESK sindikatuek grebara deitua dute etzirako eta hilaren 24rako eta 26rako. Sindikatuek aho batez salatu zuten Arabako metalaren negoziazioak 4 urte daramatzala blokeatuta, inolako aurrerapenik gabe, SEA patronalak ez baitu negoziatzeko borondaterik.\nMetalgintzako hitzarmenak, lurraldez lurralde


Irekia Eusko Jaurlaritza - Gobierno Vasco :: Berdintasun, Justizia eta Gizarte Politiketako Sailak Gizarte Eskubideen Ministerioari eskatu dio autonomia-erkidegoak Europako Gazteria Forora joan ahal izateko interesa erakusteko\nBerdintasun, Justizia eta Gizarte…\nBerdintasun, Justizia eta Gizarte Politiketako Sailak Gizarte Eskubideen Ministerioari eskatu dio autonomia-erkidegoak Europako Gazteria Forora joan ahal izateko interesa erakusteko\n\nPhoto AV Services Comisión Europea Iturria: Irekia\n\nP051520-729728.jpg Iturria: Irekia\nHalaber eskatu du Gazteriaren Zuzendaritza Nagusien inguruko bileran egoteko, haren seihilekoko ordezkaritzaren bidez.\nEBko Kontseiluko Gazteriaren Lantaldearen hirugarren bilera\nHurrengo bideokonferentzia urriaren 7an izango da\nBrusela / Vitoria-Gasteiz, 2021-09-13\nBerdintasun, Justizia eta Gizarte Politiketako Sailak Gizarte Eskubideen Ministerioari eta Agenda 2030i eskatu die autonomia-erkidegoak Europako Gazteria Foroan eta Gazteriaren Zuzendaritza Nagusien inguruko bileran egon ahal izateko interesa –haren seihilekoko ordezkaritzaren bidez–.\nEBko Kontseiluko Gazteriaren Lantaldearen hirugarren seihilekoko bilera gaur goizean izan da; Eusko Jaurlaritza –ordezkari autonomikoa izan da– izan da bertan, eta Gobernu Zentralaren –REPERek ordezkatuta– partaidetza izan duen topaketa jarraitu du.\nDolores Kores esloveniarra Gazteriaren Lantaldeko presidentea izan da eta, bileran, INJUVEko Barneko eta Kanpoko Lankidetzako Zuzendariordetza Nagusia eta EBrako Euskadiko Ordezkaritza izan dira; bideokonferentzia ordubetekoa izan da. Espainiak (Injuve) ez du parte-hartzerik egin. Topaketan, Estatuko ordezkaritzek Gazteria Foroaren eta Gazteriaren Zuzendaritza Nagusien bileren inguruko eskaerak aipatu dituzte.\nKoresek esan du “Europako Gazteria Foroa antolatzeko prozesuan” daudela, “bete-betean, bai eta Gazteriaren Zuzendaritza Nagusien bileren ingurukoan ere”; Eusko Jaurlaritzako Berdintasun, Justizia eta Gizarte Politiketako Sailak haietara Saila bera bertaratzeko eskatu du, ordezkari autonomiko gisa, baina Ministerioaren erantzunaren zain dago.\nTxekiak eta Letoniak, gaur goizean, Zuzendari Nagusien bileraren agendari buruzko informazioa eta presidentetzak COVIDaren eta Gazteriaren inguruan eginiko galdetegi bat erabiltzeko eskatu dute.\nUrrian aurkeztuko den eta Kontseiluko Gazteriaren Lantaldeen esparruan eztabaidatuko den Gazteria Txostena dela eta, Austriak eskatu du gazteriaren eremuan EBko estatuen neurriak jasotzen dituen FNAP galdetegiaren emaitzak kapitalizatzeko kanala ezagutu nahi duela. Euskal Autonomia Erkidegoak Ministerioari eskatu dio interesa erakuts dezala autonomia-erkidegoek topaketan parte hartu ahal izateko, haien seihilekoko ordezkaritzaren bidez, eta EBko beste estatu eta eskualde batzuekin elkarlanean jarduteko beharra.\nEra berean, gaur goizeko topaketan, Europako Batzordeak, DGEAC Zuzendaritza Nagusiaren bidez, “PLA” txostena aurkeztu du, gazte langileen gaitasun ez-formalei buruzkoa. Mugaz bestaldeko lankidetza eta Europako unibertsitateen aliantzen ahalmena nabarmendu dira. Esaterako, UPV/EHU eta Deustuko Unibertsitatea bi aliantzaren zati dira. Finlandiako jardunbide egokien kasua aurkeztu da.\nKontseiluaren ondorioak, gazteentzako eta haien gizarte-partaidetza sustatzeko espazioak sortzeari buruzkoak dokumenturako prestatutako zirriborroa dela eta, Presidentziak jakinarazi du hartan ekarpenak jaso direla –besteak beste, Eusko Jaurlaritzak REPERen bidez eginikoak–; beraz, aldaketak egin dira ELGAren espazio zibikoen definizioan.\nPortugalek nabarmendu du online eta aurrez aurreko partaidetza-eremuetan gazteriaren babesa sendotzeko beharra; Herbehereek, Frantziak, Maltak eta Txiprek esan dute genero- eta ekitate-kontua sendotu egin behar dela; Letoniak txostenen erreferentziari buruzko informazioa eguneratzeko eskatu du; Hungariak ekimenean tokiko eta eskualdeko agintariak sartzea defendatu du; Frantziak kulturako, ingurumeneko eta oreka geografikoko dimentsioen inguruan jardun du; Txiprek gazte-erakundeen eta ikastetxeen lankidetzaren kontua hobeto zehazteko eskatu du; Finlandiak proposatutako ekimenekin lotura duten finantzaketa-mekanismoaren inguruko xehetasunak eskatu ditu; Letoniak landa-dimentsioa eta dokumentuan zehazten diren eta Gazteriaren Lantaldearen aurreko bileran aipatu ziren urrutiko eremuen dimentsioa sendotzeko eskatu du, eta Frantziak “fake news”ak aipatu ditu.\nEuropar Batasunaren Kontseiluaren Lantaldeak 2021eko urriaren 7an egingo du hurrengo bilera.\nP051520-729728.jpg 1 MB (jpg)\nDolores Kores (Slovenia)\nEBko Kontseiluko Gazteriaren Lantaldeak landa-esparruari eta belaunaldien arteko lankidetza sustatzeari buruzko erreferentziak jasotzen ditu, baita Euskal Autonomia Erkidegoak iradokitako EB suspertzeko planekin bat etortzeari buruzkoak ere


Euskaraldia baietz, Intxaurrondon – Euskaraz nahiago, ESKERRIK ASKO!\n2018ko azaroaren 23tik abenduaren 3ra bitartean, Euskaraldia, 11 egun euskaraz ekimena gauzatuko da Euskal Herri osoan. Intxaurrondon ere ariketa sozial hori martxan jartzea da gure asmoa.\nBaietz 20 egun euskaraz Intxaurrondon ekimenaren jarraipena izango dugun egitasmoa irudikatzen hasiak gara dagoeneko eta horretarako lanean ari gara. Hor duzue auzo batzar batean ateratako argazki bat.\nDagoeneko, auzotarren parte hartzeari esker, badugu gure lelo propioa. Bestalde, Lauaizetako ikasleak, Intxaurrondoko egitasmoaren logoa sortzen ari dira. Hori gutxi balitz, “Ai aizu” abestia, hots, auzotarrok “20 egun baietz!” erronkarako sortu genuen abestia, moldatu eta biharko egunez bideo bat grabatuko dugu. Adi beraz, hemendik aurrera web gune honek martxa hartuko du eta.\n“20 ordu baietz!” erronkari “20 egun baietz!” erronkak eman zion jarraipena. Oraingoan, “Euskaraldia baietz!” erronka botako diogu auzoari. Auzoan hasi zen gure erronken ibilbidea eta auzoan eragiteko asmoz, euskal herri mailako erronka horri ere helduko diogu.\nBAIETZ EUSKARALDIA INTXAURRONDON!


[AURRERAPENA] Donostiako Zinemaldia 2021\n2021-09-17 - Bagera - Zinemaldia Hizkuntza neurketa behaketak hizkuntza erabilera\nAurten ere, Bagera Elkarteak Zinemaldiaren euskararen erabileraren neurketa egingo du. Gaur, hasiko da Zinemaldia eta aurrerapen gisa, proiektatuko diren filmen euskararen erabileraren datuak biltzen dituen neurketa kaleratu du. Deskargatu...\nAbuztuan Donostian ere euskaraz\nEragin dezagun Donostiako euskararen erabileran!\n2021-07-28 - Bagera - Aste Nagusia euskararen trataera Donostia Hizkuntza neurketa erabilera behaketak\nAzken hogeita zazpi urteetan, Bagera Donostiako Euskaltzaleen Elkarteak, Donostiako Aste Nagusiko hizkuntza tratamendua aztertu du. Azterketa horrek euskararen erabilera areagotzea du ardatz, euskararen erabilera eta normalizazioa sustatzeko bidezkoa iruditzen baitzaigu, uneoro euskararen erabilera eta egoera ezagutzea. Biltzen ditugun datuekin Aste Nagusian izan den euskararen erabileraren...\nAste Nagusian ere euskaraz\nEragin dezagun Donostiako euskara erabileran!\n2020-08-05 - Bagera - Aste Nagusia euskararen trataera Donostia Hizkuntza neurketa erabilera behaketak\nAzken hogeita sei urteetan, Bagera Donostiako Euskaltzaleen Elkarteak, Donostiako Aste Nagusiko hizkuntza tratamendua aztertu du. Azterketa horrek euskararen erabilera areagotzea du ardatz, euskararen erabilera eta normalizazioa sustatzeko bidezkoa iruditzen baitzaigu, uneoro euskararen erabilera eta egoera ezagutzea. Biltzen ditugun datuekin Aste Nagusian izan den euskararen erabileraren...


Azpeitian garrantzia handia du Urola ibaian. Herria aldez alde zatitzen du, erdi-erditik. Presentzia nabarmena du, eta azken urteotan, ibaia eta bere ingurua balioan jarri eta babesteko lan neurri ezberdinak hartu ditu Azpeitiko Udalak. Orain, Urola ibaiarekin elkartzen diren Errezin eta Ibai-eder garbituko ditu. Gehiago irakurri\nHerriko merkataritza eta lehen sektore indartzea eta etorkizunera begira jartzea helburu duen zerbitzu berria aurkeztu zuten atzo atsaldean. Enkarguk du izen zerbitzuak eta Azpeitiko Udalaren eta herriko merkatari nahiz ekoizleen elkarlanetik sortu den ekimena da. Proiektu pilotu honen bidez, elikadura arloko saltoki eta azokako postuei salmenta bide berriak ireki eta herritarrei erosketak herrian egiteko erraztasunak ematea nahi zaizkie. Urriaren 5ean has daitezke herritarrak lehen eskaerak egiten. Gehiago irakurri\nIrudi berrituarekin, kulturazaleen ohitureta moldatzeko hainbat aldaketekin eta ohi baino lehenago datoz XXVIII. Euskal Antzerki Topaketak. Atzo aurkeztu ziren ‘Tonbola’ ikuskizunaren ostean; antzerkigilez eta antzerkizalez inguratuta. Datozen egunotan jarriko dira ikuskizunetarako sarrerak salgai.\tGehiago irakurri\nGaurkoan, oroimenaren baitan, egia, justizia eta erreparazioa bilatzeko konpromiso berretsiz, beste pauso baten berri bat eman dute Azpeitiko Udalak eta Aranzadi Zientzia Elkarteak. Nagore Alkorta Azpeitiko alkateak eta Javi Buces Aranzadiko historialariak azpeitiaoroimena ataria aurkeztu dute. Azpeitiko oroimen historikoa eta gertukoa biltzen dituen ataria. Tropa frankistak Azpeitira sartu zireneko urteurrenaren bezpera aukeratu dute horretarako. Gehiago irakurri\nHerriko kultur taldeen ohiko jarduera edo ekintzetarako dirulaguntza eskaerak egiteko epea irailaren 15ean bukatuko da. Azpeitiko Udalak 47.500 eurotako dirulaguntza poltsa bideratu du herriko kultur jarduerei bultzada emateko asmoz 2020. urtean ere. Aurten, alarma egoera dela eta ohi baino beranduago egin behar izan da deialdia, eta eskaerak aurkezteko azken eguna irailaren 15a izango da. Eskaerak udaletxean aurrez aurre edo webgunetik bide elektronikoz aurkezteko aukera izango da. Deialdiaren inguruko informazio osatua Oinarriak Deialdia Eskaera orria Dirulaguntzaren zuriketa Diru-laguntza elektronikoki eskatzeko helbidea: https://uzt.gipuzkoa.eus/home.do?De=EU018124811\tGehiago irakurri


Zabaldu Begiak 2020: eskola-kirola ez uzteko proiektua - Xabi Perez\nPARTE-HARTZAILE KOPURUA: 825 ikasle\nBERTAN: Leire Olaberria, Julene Sanchez, Irati Idiakez, Ibon Muguerza, Xabi Osa\nKutxa Fundazioaren babesa eta Realaren laguntzarekin, Ibiliz Fundazioa Gipuzkoan zehar 9 ikastetxetan aritu zen ikasleei 25 hitzaldi eskainiz #ZabalduBegiak ekimenaren baitan. Kirolari gipuzkoarrek kirolaren balioak eta onurak gogorarazi zizkieten gazteei.\nIa bi hilabetez, kirolaren laguntzarekin istripu edo gaixotasunen bat gainditu duten eliteko kirolariek zein anonimoek euren esperientziak kontatu zizkieten ikasleei. Gainera, emakumezkoen kirolaren erreferenteak klaseetara hurbiltzea ahalbidetu zuen proiektuak. Leire Olaberriak (txirrindularitza), Julene Sanchezek (belar hockeya), Irati Idiakezek (snowboard egokitua), Ibon Muguerzak (surf egokitua) eta Xabi Osak (crossfit egokitua) euren ezagutzak partekatu zituzten ikasleekin.\nAurten, gainera, proiektua Real Sociedad Fundazioaren laguntzarekin osatu zen; izan ere, begiraleek hainbat ariketarekin amaitzen zituzten saioak, betiere osasun-protokoloei jarraituz, eta horietan integrazioa edo talde-lana bezalako alderdiak lantzen ziren.


20141120_cortada_2014 - Info - UPV/EHU\nCORTADA jaialdiaren XVIII. edizioaren aurkezpena\nCORTADA, 18 years old\nLehenengo argitaratze data: 2014/11/20\nKepa Sojo UPV/EHUren Arabako Campuseko unibertsitate hedakuntzarako zuzendaria eta CORTADAko koordinatzailea egongo da eta, berarekin batera, Iñaki García Vitoria/Gasteizko udaleko kultur plangintza eta jaietarako zerbitzuko zinegotzia,Carmen Gutiérrez Arabako Foru Diputazioaren Euskara, Kultura eta Kirol zuzendaria, Enrique Uriarte, arabar diputazioaren kultur ekintzarako zerbitzuburua eta lehiaketara hautatutako zinemagile batzuk, Iratxe eta Janire Bermejo, Jonatan Cruz, Sonia Estévez, Irantzu Lekue, Gregorio Muro, Iñigo Pérez Picazo edo Paul Urkijo bezala, aurkeztu egin da CORTADAren XVIII. edizioa. Film laburren jaialdia bueltan da Gasteizko zinematografiaren panoramara, azaroaren 24 eta 28 bitartean, Universidad del País Vasco / Euskal Herriko Unibertsitatearen Arabako campuseko errektoreordetzaren eskutik.\nCORTADA ekimena badator, berriz ere, urteroko hitzordura, formatu txikiko estatuko zinema onenarekin. 18 urte bete ditu eta, ospatzeko modurik onena, zinema proiektatzea da, sorpresaz betetako aste bizi-bizi batean. 528 film labur jaso dira, azken edizioan baino 27 gehiago, eta aurten ere hautapen epaimahaiak lan gogorra egin behar izan du Vitoria/Gasteizen ikusiko diren filmak aukeratzeko. Izan ere, 71 lan besterik ez da hautatu, ikusleek eta lehiaketako epaimahaiak baloratzeko.\nLehiaketako ohiko sail finkatuez gain (FIKZIOA, ANIMAZIOA, DOKUMENTALA, GUREAK eta HEMENGOAK), aurten, berrikuntza gisa, unibertsitate ikasleek egindako film laburretarako erakusleiho berri bat ere izango dugu, bi azpisailetan banatuta: batetik, UNILABUR, edozein unibertsitatetan matrikulatutako estatuko film laburren egileentzako saila; bestetik, UPV/EHUko zinemagileak sustatzeko helburua duen EHULABUR Saila. Itxierako ekitaldi gisa FREAKY POWER GAUA ospatuko dugu, aurten ere sariketa modu informalean bukatzeko; euskal zinemari eskainitako saio bat ere izango da, ostegunean, azaroaren 27an, hain justu ere.


Ikergazte 2017: artikuluak bidaltzeko epea amaitzear - Sustatu.eus - Teknologia albisteak\n2017-02-16 : 11:21\nMaiatzaren 10, 11 eta 12an IKERGAZTE 2017, ikertzaile euskaldunen bigarren kongresua antolatuko du UEUk Iruñean, NUPekin elkarlanean. Tesia bukatzen ari zaren horri edo azken lauzpabost urteetan amaitu duzun horri zuzenduta dago kongresu hau. Artikuluak bidaltzeko epea otsailaren 28an amaituko da. Animatu!\nLehenago ere aipatu izan dugu Sustatun bertan Ikergazte 2017 Kongresua. Euskal ikerlarien arteko harremanak estutzea da Kogresuaren helburu nagusienetako bat. Maiatzaren 10-12 bitartean izango da aurtengo ekitaldia Iruñean, eta artikuluak bidaltzeko epea amaitzear dago (otsailaren 28an amaituko da).\nBideo honetan Olatz Perez de Viñaspre eta Haritz Iribas ikertzaileek IKERGAZTE lehen kongresuan bizi izan zuten esperientzia kontatzen digute. Animatu zure ikerketa aurkezten! Informazio guztia: www.ueu.eus/ikergazte/


Kultura eragileen errepertorioa: erabilpen baldintzak — Euskal kultur erakundea\nKultura eragileen errepertorioa: erabilpen baldintzak\nErrepertorioan agertzeko irizpideak\nBere webguneko errepertorioan, Euskal kultur erakundeak euskal kulturaren arloan ari diren Iparraldeko artisten eta ondare alorreko laguntzaileen harreman-datuak biltzen ditu.\nErrepertorio honen helburua beren kontaktu datuak sarean partekatu nahi dituzten artista eta kultura eragileekilako (kultura elkarteak, agenteak, hedatzaileak, etab.) harremanak erraztea da, alorka sailkatuak diren fitxa batzuen bidez.\nErrepertorioan agertzeko, Euskal kultur erakundeari galdera egin behar zaio, sarean dagoen formularioa betez.\nZuen informazioak gure datubasean agertarazteko, ez duzue deusik ordaindu beharko, baina galdera guziak gure argitaratze irizpideen arabera aztertzen ditugu. Zure galdera onartua izan ala ez, EKEko teknikari batek abisatuko zaitu.\nOrokorki, gure errepertorioan sartzera gomit dira ipar Euskal Herri mailan eta bere diasporan euskal kulturaren bizian eta garapenean parte hartzen duten eragileak (elkarteak, artistak, pertsona baliagarriak, erakunde publikoak).\nAzpimarratu behar da errepertorioan agertzeak ez duela bortxaz EKEren babesa edo sostengua bermatzen. Kultura eragileek helarazten dizkiguten informazioak argitaratzeko edo ez argitaratzeko eskubidea hartzen dugu, gure errepertorioko irizpideen arabera.\nErabilpen baldintzak eta datuen eguneraketa\nErrepertorioan agertzen diren datuak artistek edo kultura eragileek ematen dizkigute. Haiek dira beraz beren fitxetan agertzen diren testuen, irudien eta argazkien erantzule eta horien baliatzeko eskubideak errespetatu behar dituzte.\nErantzunkizun orori uko egiten diogu, gerta daitezken huts edo ahanztei buruz.\nEuskal kultur erakundea erregularki harremanetan sartzen da (emailez edota postaren bidez) errepertorioan agertzen diren pertsona eta egiturekin fitxak eguneratuak izan daitezen.\nErrepertorioa eguneratua izan dadin, Euskal kultur erakundeak eskari horiei erantzuten ez dieten pertsonen edo egituren fitxak ezaba ditzake. Halaber, EKEk bere errepertoriotik kentzen ahalko ditu bertan agertzeko irizpideak gehiago errespetatzen ez dituzten pertsona edo egiturak.\nEdozein kasutan, Euskal kultur erakundeak datuak ken edo gehi ditzake, www.eke.eus webgunearen kudeatzailea eta arduraduna den heinean.\nwww.eke.eus webgunearen bitartez bildu datu pertsonalak, aldatua izan den 1978ko urtarrilaren 6ko « Informatika eta askatasuna » legearen eta 2016ko apirilaren 27ko 2016/679/UE Europar Araudiaren errespetuaren arabera tratatuak dira.\nHorrela, EKEren errepertorioan agertzen diren kultura eragileek beren datuak ikusteko, aldatzeko edo ezabatzeko eskubidea dute, bai eta datu horien tratamendua mugatzekoa ere.\nNortasun agiria baliodun bat erakutsiz geroz, eskubide horietaz baliatzen ahal dira, Euskal kultur erakundearekin harremanetan sartuz :\nPostaz: Euskal kultur erakundea – Lota jauregia – 64480 Uztaritze\nEKE-ren kultura eragileen sareko errepertorioan agertzeko irizpideak